האחות אידה ויסוצקי: סיפור על ערכים, מקצועיות והחמצה

דורית וייס

מבוא

אני שואלת את עצמי כיצד קרה שאידה נתנה כל כך הרבה מעצמה לכל מיני אנשים, עזרה להם, פעלה למענם ולא זכתה להבעת תודה. איך קורה שאדם אשר כל כך הרבה ידע לתת לחברה ולפרט — כה מעט קיבל?[[1]](#footnote-1)

אידה (הינדה) ויסוצקי-קרינסקי נולדה בשנת 1909 בביאליסטוק. אביה משה עסק במסחר ונחשב לאיש אמיד במושגי הימים ההם, אימה זלטה הייתה אשתו השנייה. מנישואיו הראשונים היו לה שלושה אחים למחצה, שהיגרו לארצות הברית ואיתם שמרה על קשר כל חייה. אחיה הצעיר (ד"ר ראובן ויסוצקי) היה כירורג שנישא לשושנה, אחות מוסמכת. שניהם ושני ילדיהם נספו בשואה. לויסוצקי ולבעלה יהושע שנישאו זמן קצר לפני עלייתם ארצה, לא היו ילדים משלהם.

בשנת 1924 סיימה את לימודיה בגימנסיה לבנות ועברה לוורשה, וכעבור שנה למדה שם בבית הספר למסחר וסיימה את לימודיה בהצטיינות. במשך שנה נוספת למדה בבית ספר ללימודים גבוהים, אך אלה לא מילאו את שאיפותיה. בשנת 1928 נרשמה לבית הספר לאחיות היוקרתי בוורשה, צ'יסטה,[[2]](#footnote-2) שהיה צמוד לבית חולים יהודי בעל אותו שם. בשנת 1937 היא עבדה כאחות אחראית במרכז בריאות שליד בית החולים ובמקביל שימשה יושבת ראש איגוד האחיות המוסמכות היהודיות בפולין.

במהלך שנת 1937 עלתה לארץ ישראל, תחילה התגוררה בקיבוץ, ובשנים 1944-1938 עבדה בבית חולים הדסה בתל אביב כאחות כללית וכאחות בחדר הניתוח. בשנה זו (1944) השתלבה כאחות בבריאות הציבור בתל אביב. במלחמת העולם השנייה נספו מרבית בני משפחתה, והיא ביקשה לצאת למחנות העקורים, אך משאלתה זו לא נענתה. לדבריה, חשה סיפוק רב כאשר החלה בפעילותה בקפריסין כאחות ראשית בשנים 1947-1946. משם חזרה הישר ליטול חלק במלחמת העצמאות, שבה שימשה אחות וקצינה בצה"ל וארגנה את בית החולים הצבאי בביל"ו, בסרפנד ובתל נוף.

לתפקיד הבכיר ביותר מונתה לאחר המלחמה, בשנת 1949 כמפקחת ארצית על השירות הרפואי במחנות העולים. עם סיום תפקיד זה יצאה אידה לשנת השתלמות בשבדיה ובפינלנד במימון ארגון הבריאות העולמי. בשובה ארצה חזרה לעבוד בעיריית תל אביב בתחום בריאות הציבור. בשנת 1956, בימי מבצע סיני, מונתה למפקחת ארצית על אשפוז בשעת חירום (לאחר שמינויה לאחות ראשית לא יצא לפועל, כפי שיפורט להלן). את תפקידיה סיימה כאחות מפקחת מחוזית באגף לרפואה ציבורית בתל אביב.

בכל אותן שנים הייתה הגב' ויסוצקי חברה במזכירות הארצית של איגוד האחיות, חברה בוועד הפועל של ההסתדרות, חברה במזכירות הארצית של מועצת הפועלות ופעילה במפלגתה (מפ"ם), שלה היא הורישה את רכושה לאחר מותה. כאשר חלה בעלה (1978-1977), זנחה לשנתיים את כל פעילויותיה והקדישה את זמנה לטיפול בו, אף שהיא עצמה הייתה כבר חולה. ואכן 13 חודשים לאחר מותו (שנת 1979) נפטרה הגב' ויסוצקי ונקברה לידו.[[3]](#footnote-3)

בשנת 1918 נפתח בית הספר לאחיות הראשון בארץ ישראל, שנה זו נחשבת למועד תחילת הסיעוד בארץ ישראל. השנים המעצבות של המקצוע היו מטבע הדברים בעשור הראשון לקום המדינה (1958-1948). לאחיות היה חלק משמעותי במימוש החזון הציוני של בניית מולדת מבראשית. כמו רבים ביישוב גם אחיות רבות נטלו חלק במאמץ קליטת עולים והקמת המדינה — חלקן מוכרות לציבור, ואחרות נשארו עלומות למרות חשיבות פועלן.

במאמר שלהלן יובא סיפורה של האחות אידה ויסוצקי, שהייתה אישה לוחמת וגם אחות חומלת ("מלאך בלבן", כפי שכינה אותה מאיר יערי מנהיג תנועתה, השומר הצעיר). במאמר יתוארו עשייתה ואמונתה, שמגלמות בתוכן מקצוע נשי בראשית דרכו, ערכים מגדריים ומאבק פוליטי בימים של בנייה ואידאולוגיה. מרבית מנהיגות הסיעוד באותם ימים היו מארגון הדסה,[[4]](#footnote-4) שדגל באי התערבות בפוליטיקה המקומית.לעומתן, אחיות קופת חולים, ארגון הבריאות של הפועלים בארץ ישראל היו פעילות בהסתדרות ורובן ככולן היו חברות מפא"י.[[5]](#footnote-5) בהקשר זה טוענת הרצוג כי סאלד קיבלה את מקומה בוועד הלאומי בזכות מפא"י שהפכה ברבות הימים למזוהה עם הממסד וכי סאלד מוזכרת בזכות אישיותה ופעולותיה כאישיות יוצאת דופן, ובכך האינדיווידואליזציה של פועלה משרתת את מנגנון הדרת הנשים מההיסטוריוגרפיה הנשית ובמיוחד של פעילות מאורגנת של נשים.[[6]](#footnote-6)

כבר משנות השלושים היו ניגודים בין תנועות הפועלים. מצד אחד, הגישה הממוסדת והפרגמטית, שאפיינה את מפא"י; ומצד שני, הגישה הלוחמנית-רדיקלית שאפיינה את מפ"ם.[[7]](#footnote-7) אידה ויסצוקי השתייכה למפ"ם.

רקע

בשנים האחרונות התרחב המחקר העוסק בנשים ובמגדר בהקשר לתולדות היישוב. נושא הקליטה והעלייה נדון בידי חוקרים,[[8]](#footnote-8) שרובם מציינים את קשיי ההגירה גם אם נעשתה מרצון. דוידוביץ' ושורץ טוענים כי אף שהאידאולוגיה הציונית ראתה במדינה החדשה את מולדתו של העם היהודי והכירה בחשיבות קיבוץ הגלויות, רבים חששו מאובדן צביון המפעל הציוני בעקבות העלייה ההמונית ובעקבות בעיות הבריאות שליוו אותה. עוד הם טוענים, שמערכת הבריאות מילאה תפקיד מרכזי בקליטה, ומערכת מסועפת של עובדי סעד, אחיות ורופאים פעלו לא רק כדי לרפא, אלא גם כדי לחנך ולעצב את בריאות הציבור.[[9]](#footnote-9) אידה ויסוצקי כאחות הראשית של השירות הרפואי לעולה תפסה מקום מרכזי בתהליך זה. שטייר-לבני טוענת שאנשי הארגונים הארץ ישראליים הפכו תהליך הגירה קשה ומורכב לסכֶמה קבועה ופשטנית תוך מעבר מהיר משואה לתקומה, המתעלם מקשיים ובעיות.[[10]](#footnote-10) את הפערים בתפיסה או במטרות הסיוע לעולים ניתן לראות במחקרים העוסקים בקליטת עולים בשנים שלפני קום המדינה, בפרט בהקשר הבריאותי. בולט בתחום זה מחקרה של סטולר-ליס הדן במודלים לקליטת מהגרים במערכת הבריאות, שעיצבו את דמותה של בריאות הציבור כמשימה לאומית.[[11]](#footnote-11)

תחום שני הוא המחקר העוסק במעורבות נשים במאמץ להקמת המדינה, תרומתן, מקומן ומעמדן כגורם משפיע על החברה.[[12]](#footnote-12) חוקרות, כגון גבע, שילה, הרצוג ואחרות, דנות בנשים בהיבט המגדרי, בשנים הראשונות של היישוב והקמת המדינה. שילה מציינת כי אף שהמחקר מתרחב, נותרו שאלות מרכזיות שטרם נבחנו בהתייחס לסוגיות של נשים מבחינת מגדר ויישוב. היא מציינת שהפרופסיונליות אותן כינתה בונות אומה שינו את ציביונה של המדינה וכי ניתוח היסטורי של נשים ומגדר מאפשר לבחון את החברה באור חדש. בספרה נשים בונות אומה היא עסקה, בין שאר הפרופסיונליות, ברפואה ובסיעוד. היא מציינת כי בניגוד לאחות בבית החולים שממלאה הוראות רופא, האחות בבריאות הציבור נדרשה לגלות יוזמה התאם להבנתה.[[13]](#footnote-13)

המחקר מתאפיין בדיון בתחומים שבהם עסקו נשים במדינה הצעירה — חינוך, בריאות וגידול ילדים.[[14]](#footnote-14) העיסוק בתחומים אלו של אימהוּת וסעד אִפשר לנשים בחברה הציונית בעשורים הראשונים להשתלב בעשייה. לדעת מרגלית-שטרן, בתהליכי בניית אומה יש הגדרה חדשה לתפקידי הנשים, (סמכותיות באמצעות האימהות) ומציינת את ארגוני הרווחה שנשים ייסדו, ניהלו והפעילו. ארגונים אלו העלו על נס את האימהוּת. לעיסוק בכך הייתה חשיבות לאומית, והיא רואה בתהליך מעשה מכוון להסמלת האימהות לצורכי הקולקטיב.[[15]](#footnote-15) אידה ויסוצקי, בדומה לנשים אחרות שקידמו את תפקיד האחות בבריאות האם הילד (טיפת חלב), אף שרובן לא היו אימהות בעצמן, משלבת גם כן בין מקצועיות לפעילות חברתית.

מרבית המחקרים בהיסטוריה של הרפואה עוסקים בהתפתחות השירותים השונים ברצף הזמן והמאורעות בתקופתם . שורץ ושחורי מציינות כי בחקר ההיסטוריה של תקופת היישוב וראשית המדינה, קטן משקלה של ההיסטוריה של הרפואה, והמחקר על נשים בתחומי הרפואה והטיפול קטן אף מזה. הן עושות זאת בכותבן מאמר על הרופאה ד"ר אהרונובה, שאף שלא הייתה אם, הטיפה לאימהוּת כחלק ממשימה אימהית ולאומית.[[16]](#footnote-16) נראה שבמקרים רבים הלגיטימציה לנשים שביקשו להשפיע הייתה קידום מטרות האימהוּת וגידול הילדים.[[17]](#footnote-17)

מחקרים העוסקים בהיסטוריה של הסיעוד בישראל שמאופיין כמקצוע נשי, אינם דנים בסוגיות אלו. רובם מתמקדים בתיאור ההתפתחות הפרופסיונלית ולא כחלק מהתפתחות מגדרית.[[18]](#footnote-18) ברטל מציינת שחוקרים המתמקדים בתיאור פועלה של הדסה ובסיפורה של סאלד עושים זאת משום החשיבות של העשייה הרפואית ובריאות הציבור למפעל הציוני. להיבט המגדרי לא נמצא כמעט ביטוי במחקרים על הסיעוד למרות מרכזיותה של סאלד במחקר.[[19]](#footnote-19) מאמרים עדכניים אכן מדגישים את חשיבות מעורבות האחיות בעולם הפוליטי לקידום מטרות המקצוע.[[20]](#footnote-20) הם אינם דנים במחירים, שלעתים האחיות משלמות על מעורבותן הפוליטית, אף שמהתיעוד הקיים עולה שאחיות נאבקו על מקומן ועל עתיד מקצוען עוד לפני קום המדינה.[[21]](#footnote-21)

שמה של אידה ויסוצקי נקשר בתקופות השונות בראשית חיי המדינה (במחנות קפריסין, במלחמת העצמאות ובניהול שירותי הבריאות לעולים במחנות ובמעברות). בכל תקופה שהייתה משמעותית למדינה, עלה שמה בהערכה רבה ושיקף עשייה פורצת דרך, בניגוד למיעוט המידע הקיים בארכיונים על פועלה. אידה ויסוצקי נהגה לכתוב בעיתונים מקצועיים ושמרה טיוטות שנכתבו בכתב יד מהרצאות בכנסים. בהיותה פעילה במפ"ם ובתנועת השומר המצעיר נשמרו כל אלה בארכיון גבעת חביבה, והם הבסיס למאמר שלהלן.

לאור העובדה שמרבית בני משפחתה נספו, והיא עצמה הייתה חשוכת ילדים, המידע בעל פה עליה מתבסס על ריאיון שתי אחיות שעבדו איתה, ותרם במעט אף הוא למחקר הנדון.

פרק ראשון: 1937-1928 — השנים שעיצבו את אישיותה ופעולתה של אידה ויסוצקי

א. בית הספר לאחיות בוורשה

בית הספר לאחיות בוורשה הוקם בשנת 1923 כיוזמה של רופאי בית החולים להכשרת אחיות יהודיות, מאחר שאלה לא התקבלו לבתי ספר אחרים. עיריית ורשה והג'וינט[[22]](#footnote-22) השתתפו במימונו. הג'וינט גייס לניהולו אחות מצטיינת מארצות הברית — את אמיליה גרינוולד.[[23]](#footnote-23) בשנים 1927-1923 ניהלה אמיליה גרינוולד את בית הספר. בשנת 1927 זכה בית הספר למדליה ולהערכה רבה. אחר כך חזרה גרינוולד לארצה, ומאותה שנה נוהל בית הספר על ידי מורות מבוגרותיו.[[24]](#footnote-24) גרינוולד נשבתה בחזונה של הנריאטה סאלד (גם היא כהנרייטה סאלד לא הייתה נשואה ולא היו לה ילדים). עמדותיה המקצועיות הושפעו מתפיסות שנהגו באותה עת בניו יורק,[[25]](#footnote-25) דהיינו רפואה חברתית ששילבה יחדיו ערכים סוציאליסטיים ופמיניזם חברתי, מה שאִפשר לסיעוד בכלל ולאחיות בריאות הציבור בפרט להתבלט.[[26]](#footnote-26) התלמידות נבחרו בקפידה בהתאם לרוח בית הספר.[[27]](#footnote-27)

מצטיינות המחזור הראשון נשלחו לארצות הברית כדי להכשירן כמדריכות וכמנהלות..[[28]](#footnote-28) יש לציין כי אחיות הדסה נשלחו גם הן לארצות הברית להשתלמויות דומות.

גרינוולד נשלחה על ידי הדסה לאחר הצלחתה בוורשה לארץ ישראל כדי להקים רשת של מרכזי בריאות קהילתיים.[[29]](#footnote-29) בשנת 1932 התבקשה הגב' גרינוולד על ידי ד"ר יאסקי[[30]](#footnote-30) (מנהל הדסה) להכין מסמך הערכה על שירותי הסיעוד בבית החולים, ובשנת 1933 היא הגישה שני דוחות הערכה, שהאחיות בהדסה מיהרו לאמץ.[[31]](#footnote-31)

כל אלה הביאו להלימה בתפיסת הסיעוד בהדסה ובצ'יסטה שבאותה עת נחשבו לבתי ספר יוקרתיים. ברטל מציינת ששני בתי הספר נוסדו באותה תקופה ע"י אחיות אמריקניות. ההבדל נעוץ בהיערכותה של הדסה לטיפול בעולים כבר מראשית שנות העשרים ומֵרְכיב הרפואה המונעת בהכשרה שלהן.[[32]](#footnote-32)

הסיעוד בהדסה הושתת על האידאולוגיה של ארגון הנשים האמריקני (הדסה), שעל פיה יש לטפל בבני כל הדתות במידה שווה.[[33]](#footnote-33) הרוח הפמיניסטית והראייה ההומניטרית בלטו בחינוך בשני בתי הספר. על רוח ייחודית זו ניתן ללמוד מדברי אחת הבוגרות (ליזה מירונציק) לעיתון האחות בישראל:

מטרות הלימודים היו קונקרטיות: לחנך את התלמידות לתכונות תרבותיות ברמה גבוהה, לפתח בהן את הקשר הנפשי למקצוע, ללמד אותן לטפל בחולים תוך אהבת הזולת, ללמד את התלמידות לראות באדם שהן מטפלות בו לא רק חולה כי אם חלק ממשפחתו וסביבתו...[[34]](#footnote-34)

בתי הספר דמו בכך שהמורות היו מעורבות בעבודה במחלקות וארגון האחיות הבינלאומי קיבל לשורותיו את בית הספר לחברות בארגון.[[35]](#footnote-35)

רבות מבוגרותיו הוכרו בזכות עשייה אמיצה ויוצאת דופן.[[36]](#footnote-36) גב' בלה בלום-ביליצקה, בוגרת המחזור הראשון שמשמה כמנהלת בית הספר עד סגירתו בשואה. היא פעלה במחתרת ונשארה לנהל את בית הספר גם תחת השלטון הנאצי. בראיון עם ביתה היא מספרת על גבורתה ועל תודעת השליחות של האחיות באותם ימים שהלכו למקצוע בשביל לתרום ולא בעבור שכר.[[37]](#footnote-37) רבות מתלמידותיו התגייסו לפני המלחמה לצבא האדום, אחרות עלו לארץ ישראל, ואידה ביניהן (היה זה בשנת 1937).[[38]](#footnote-38) 92 מהן השתלבו בעבודה בארץ ישראל ורובן תרמו במלחמת העצמאות בקליטת העלייה הגדולה ובמבצע קדש.[[39]](#footnote-39)

סיפורו של בית הספר חשוב להבנת חינוכה של אידה ויסוצקי. את ניצני פעילותה המקצועית, הארגונית והציבורית ואת קשריה האידאולוגיים ניתן למצוא כבר באותם ימים. עד עלייתה ארצה בשנת 1937 היא שימשה ראש איגוד האחיות המוסמכות היהודיות בפולין,[[40]](#footnote-40) וזאת במקביל לפעילות בתנועת השומר הצעיר. האיגוד שהקימה הוכר על ידי העירייה ועל ידי המפלגה הסוציאליסטית בפולין.[[41]](#footnote-41)

ב. הצטרפות לשומר הצעיר

באותם ימים נקשר גורלה של אידה עם זה של מאיר יערי, המנהיג הבלתי מעורער של מפ"ם, מפלגה שצמחה מתוך השומר הצעיר. השומר הצעיר נוסד בגליציה. רק לאחר מכן התפתחה השלוחה הוורשאית.[[42]](#footnote-42) תנועת הנוער שהוקמה בגליציה בשנת 1913 נקראה תחילה "השומר".[[43]](#footnote-43) ב-1916 שונה שמה ל"השומר הצעיר". בשונה מתנועות אחרות מטרת התנועה הייתה הגשמה מעשית — עלייה לישראל והתיישבות בה.[[44]](#footnote-44) חלמיש וגן מציינים כי רק באמצע שנות העשרים נוסף לתנועה הבסיס האידאולוגי: ציונות וסוציאליזם, ואחר כך גם אחוות עמים (שהתמקדה בהומניזם ובאהבת האדם).[[45]](#footnote-45) גישה זו תאמה את החינוך שקיבלה אידה בבית הספר. עיקריו היו לחנך את התלמידות לתכונות תרבותיות ברמה גבוהה, ולראות באדם שהן מטפלות בו לא רק חולה כי אם גם חלק ממשפחתו ומהסביבה ולאהבת הזולת.[[46]](#footnote-46)

המילים "השומר הצעיר" מגדירות שלוש מסגרות ארגוניות: א. תנועת הנוער שנוסדה ב-1913; ב. התנועה הקיבוצית (הקיבוץ הארצי), שנוסדה ב-1927; ג. מפ"ם שנוסדה ב-1946. חלמיש מציינת שהשפעתם של תנועת הנוער והקיבוץ הארצי חרגה באותם ימים מעבר לגודלם ואף עלתה על כוחה האלקטורלי של מפ"ם. בתקופת מנהיגותו של מאיר יערי פרחה התנועה, ולאחר שב-1948 התמזגה עם אחדות העבודה, זכתה ל-19 מנדטים בכנסת הראשונה בהנהגתו. כמנהיג הוא היה מזוהה עם התנועה, וההערצה אליו הייתה על סף פולחן אישיות.[[47]](#footnote-47)

נוסף על כך, ויסוצקי הייתה פעילה בוורשה עם הרופאים והאחיות הפרו-ציונים. היא עסקה במתן טיפול הרפואי ואשפוז חינם לחלוצים מקיבוצי ההכשרה של התנועות החלוציות בפולין שאושפזו בבית החולים צ'יסטה.[[48]](#footnote-48) על שורשי הקשר בין מאיר יערי לאידה ויסוצקי, ניתן לעמוד מדבריו לאחר מותה:

שרוי הייתי בחום גבוה והוחלט להעבירני לבית החולים היהודי בוורשה. שם טיפלה בי נערה צעירה, חברת התנועה ושמה אידה ויסוצקי. משעת קַבָּלתי לטיפול בבית החולים היא בילתה ליד מיטתי יומם ולילה ללא הגזמה. לא מעט הודות למסירות נפשה יצאתי חי באשר טרם נודע אז טיפול בפניצילין, ודלקת קרום המוח הייתה אז מחלה קטלנית.[[49]](#footnote-49)

ב-1933 תקפה את יערי מחלת דלקת קרום המוח, הוא איבד את הכרתו ואושפז בבית החולים בוורשה ושם, לדבריו, פגש במלאך המושיע בדמותה של אידה ויסוצקי, ששהתה ליד מיטתו יום ולילה, עד שהצוות היה משוכנע שהיא ארוסתו. בין השניים נרקמו יחסי חיבה מיוחדים.[[50]](#footnote-50)

הרעוּת שנקשרה בין בוגרות בית הספר שהיו חברות בתנועת השומר הצעיר החלה בוורשה ונשמרה במשך כל חייהן.[[51]](#footnote-51) הן התגוררו ועבדו יחדיו.[[52]](#footnote-52) אידה ויסוצקי בתפקידה כאחות ראשית בשר"ל ידעה לגייס אותן לעבודה, והן נענו לה. עדות לקשר הזה ניתן למצוא בדברים שכתבה ויסוצקי:

טיפוס חדש של אחות יהודייה יצא ממנו — אחות שנשאה על כתפיה את עול הבריאות של הקיבוץ היהודי בפולין בין שתי מלחמות העולם. בתקופת האימים מילא המלאך בלבן שליחות נעלה בארגון הצלת ילדים והברחתם מהגטו. האחיות היו בכל מקום בין המתקוממים בגטו עם הפרטיזנים בערים במערכה הדרמטית האחרונה. בגטו וארשה נספו אחרונות האחיות עם החולים האחרונים. הן הלכו למוות עם חוליהן, עלו על המוקד יחד עם העם האחיות, עמדו במבחן הגורלי עד לקץ המר. נותרו רק זיכרונות.[[53]](#footnote-53)

ראייתה של אידה את האחיות, שעימן למדה וחונכה, כמלאכים שהקריבו את חייהן למען המטופלים מחד, וכמי שנטלו חלק בהתקוממות במרד נגד הנאצים מאידך, תאפיין את הסתכלותה על הצורך לתרום ולסייע גם באירועים הבאים.

פרק שני: 1948-1938 — עבודה ותרומה בשנים של טרם הקמת המדינה

מנהיגות הסיעוד בארץ ישראל היו מודעות למתרחש באירופה. גב' קנטור, האחות הראשית בהדסה, הנרייטה סאלד ואחרות ציינו בנאומיהן שעל האחיות בארץ להיערך להגעת פליטי המלחמה שתוארו בנאומים כפצועי מלחמה ונפגעי כוויות.[[54]](#footnote-54) דגש ניתן לתחום בריאות הציבור והטיפול בעולים.

כאמור, 92 מבוגרות בית הספר לאחיות בצ'יסטה נקלטו בארץ ישראל עד קום המדינה. ויסוצקי רצתה להגשים את ייעוד התנועה ובשנת 1937 הצטרפה עם בעלה לקיבוץ עין שמר, שבו התגוררה חברתה סוניה מילשטיין. אך בשנת 1938 היא ראתה שאינה ממלאת את ייעודה המקצועי, והיא ובעלה עברו לתל אביב, שם עבדה בבית החולים הדסה ובבריאות הציבור.[[55]](#footnote-55) קליטתה בבית החולים, כמו גם קליטתן של אחיות נוספות מביה"ח צ'יסטה, נתקלה בקשיים. היא ויתר האחיות נאלצו להיאבק על מעמדן ועל קבלת תנאים זהים לאלו של אחיות הדסה. היא שובצה בחדר הניתוח למשמרות ערב ולילה, אך הייתה זו עבודה קשה ומתסכלת עבורה.[[56]](#footnote-56) למרות הדמיון שתואר בין שני בתי הספר המתח בין הבוגרות בא לידי ביטוי בתחושות הקיפוח שביטאו בוגרות צ'יסטה.[[57]](#footnote-57)

במקביל לעבודתה כאחות, פעלה אידה גם בארגון ההגנה. גיוס נשים לארגון באותם ימים נועד, בדרך כלל, לתפקידי עזרה ראשונה וסעד.[[58]](#footnote-58) הנשים השתלבו בתפקידים שונים במגן דוד אדום. אף שויסוצקי אינה מזכירה את הפרק הזה בקורות חייה, בחיפוש מעמיק בארכיון ארגון ההגנה נמצא תיעוד על חברותה בארגון — מספרה היה 876.[[59]](#footnote-59)

במסגרת השירות הרפואי של ההגנה (הש"ר) במחוז תל אביב שהוקם בשנת 1929, נערכו קורסים למדריכות עזרה ראשונה. אלה התקיימו בחדר מקרי האסון בהדסה.[[60]](#footnote-60) על פי תיעוד מהתקופה, הנשים היו מרוצות מתפקידי הסיעוד, וחלקן ראו בהם ייעוד.[[61]](#footnote-61) מחקרים מאוחרים יותר עוסקים בתסכול ובשאיפה לשוויון של הנשים בארגון ההגנה ובצבא. באותם ימים נראה שהפעילות היוותה בסיס לעשייה נשית-מגדרית ולתרומה למאמץ הציוני שאליו שאפו הנשים.

בזיכרונותיה של אידה לא נמצאו אִזכורים לפעילות עזרה ראשונה ולהדרכות. בריאיון שנתנה תיארה כיצד באחד הלילות הגיעה ספינת מעפילים (עולים בלתי לֶגָליים) לחוף תל אביב, והאנשים שהיו עליה הובאו באמבולנסים לבית החולים, וכשהגיעו שוטרים בריטים, מצאו את המיטות תפוסות בחולים המדומים. אחר כך הועברו המעפילים בלילה לבתים פרטיים על ידי אנשי ארגון ההגנה.[[62]](#footnote-62) במסמכים שנסרקו לא נמצאו פרטים נוספים, אך עיתוני התקופה שתיארו את הגעת מעפילי טייגר היל לחופי תל אביב, יכולים להעיד על אמיתות האירוע.

בידיעה בעיתון דבר מ-4 בספטמבר 1939 נכתב כי מספר העולים הבלתי חוקיים היה 1,205 וכי בבית החולים הדסה בתל אביב עצורים 5 גברים ו-5 נשים הסובלים מהצטננות ומאפיסת כוחות.[[63]](#footnote-63) בעיתון הצופה נכתב כי 200 מהעולים הבלתי חוקיים התחמקו ממאסר וכי בבית החולים נמצאים 10 פצועים וכי המשטרה הגיעה למקום בשעה עשר.[[64]](#footnote-64) מהתיעוד עולה שלפחות 3 ספינות מעפילים הגיעו לחופי תל אביב. בשנים 1948-1934 יצאו לכיוון חופי הארץ כ-130 אוניות מעפילים, כשעל סיפונן יותר מ-107,000 מעפילים. אל חופי תל אביב (והסביבה) הגיעו כמה אוניות מעפילים, שתיים מהן לפני תחילת מלחמת העולם השנייה.[[65]](#footnote-65) ד"ר שיבא הזכיר במכתביו את העבודה הרבה שנעשתה בבית החולים הדסה ברחוב בלפור בשל הגעת המעפילים.[[66]](#footnote-66)

החיבור שעשתה אידה בין המקום שממנו באה ובין תרומת המקצוע לעשייה הציונית כפי שתפסה אותה, בא לידי ביטוי בדברים שנשאה בטקס הראשון של בוגרות בית הספר לאחיות הדסה בתל אביב:

אנו בוגרות בתי ספר שבגולה נאבקנו שנים על זכותנו כנשים יהודיות להשתלם במקצוע הרפואה באווירה מורעלת של אנטישמיות מסביב ... כעת ירדה תהומה יהדות הגולה על מיליוני בניה ונכסים תרבותיים. נחמה גדולה ועצומה היא לנו שארץ ישראל מקבצת לא רק את נידחי ישראל אלא מקימה גם לעצמה מוסדות חשובים במקצוע הרפואה.[[67]](#footnote-67)

מהדברים הללו אין ספק שבית הספר שבו למדה ומאורעות השואה השפיעו על ראייתה את חשיבות המקצוע ואת ההכשרה בארץ ישראל.

בשנת 1931 עבר בית חולים מהדסה לידי עיריית תל אביב. ויסוצקי הייתה לעובדת העירייה ועסקה בבריאות הציבור.[[68]](#footnote-68) כשהתברר לה לאחר מלחמת העולם השנייה כי הוקמו באירופה מחנות לעקורים, ביקשה לצאת לשם מיד ולסייע.[[69]](#footnote-69) ראש עיריית תל אביב (ישראל רוקח) סירב להיענות לבקשתה, בטענה שהמצב הקשה בשירות הרפואה המונעת אינו מאפשר את שחרורה.[[70]](#footnote-70) היא נשארה בתפקידה בבריאות הציבור עד 1946.

פרק שלישי: 1947-1946 — במשלחת למחנות המעצר בקפריסין

לאחר שהשליחות למחנות העקורים לא צלחה, שמחה אידה כשנקראה ע"י ד"ר שיבא[[71]](#footnote-71) לצאת למחנות המעצר בקפריסין. היו אלו מחנות שהוקמו על ידי השלטונות הבריטיים לאחר מלחמת העולם השנייה (1946) כדי לעצור עולים שהגיעו לארץ ללא רישיון עלייה. במשלחת הראשונה יצא ד"ר שיבא כרופא וכאיש ההגנה כדי לבחון את המחנות ואת שירותי הרפואה.[[72]](#footnote-72) עם שובו גייס רופאים ואחיות (אידה ויסוצקי הייתה ביניהם) לעבודה במחנות המעצר בקפריסין.[[73]](#footnote-73) השליחות לקפריסין הייתה הגשמת חלום בעבור ויסוצקי. בטיוטה למאמר כתבה, בין השאר: "קפריסין זוהי החזית העיקרית של הציונות. צריך לעשות מקסימום של עזרה ולהכין להם בית חם".[[74]](#footnote-74)

את חוויותיה[[75]](#footnote-75) פרסמה אידה לאחר 33 שנים בעיתון חותם (בינואר 1979). היא תיארה את תנאי הבריאות המזעזעים ששררו במחנות, והתייחסה למצב הילדים יוצאי הגטאות, תלמידי מחנות הריכוז, ללא אם ואב, חלושים ורדופי רוחות מתים: "כמעט כל אחד מהם היה במחנה ריכוז גרמני או בריטי במשך שש שנים, ולא ידעו כי אי שם ישנם חיים בהם המוות והאימה אינם מצויים". הילדים רוכזו בכפר הנוער בקבוצות לפי גילם.[[76]](#footnote-76)

כמי שהייתה חברה בהגנה לפני שליחותה לקפריסין, היא הייתה שותפה גם לפעילות המחתרתית במחנה מטעם ההגנה.[[77]](#footnote-77) היא סייעה בהברחת חומר נפץ לפיצוץ אוניית מעפילים ובהברחת אנשי הפל"ים[[78]](#footnote-78) וציודם בתעודות מזויפות. בין אנשי השומר הצעיר במחנה היה מי שתיאר אותה כ"מלאך מארץ הקודש": "היינו מעפילים הבאים מהגולה ... נזרקנו לאי הזה ולמחרת היום הופיעה אידה במחנה ובחיוכה הכובש שאלה כל אחד מאיתנו באידיש מה דרוש לכם, יעצה לנו כיצד לנהוג".[[79]](#footnote-79) מדבריו עולה, כי הייתה לה מחויבות מיוחדת לאנשי השומר הצעיר. דאגתה הייתה מעבר לתפקיד שלשמו באה — הסיעוד. היא סיפקה לאנשי השומר הצעיר פטפון, תקליטים וכלי ציור; לימדה אותם שירים ארץ ישראליים וסיפרה להם סיפורים על ארץ ישראל.[[80]](#footnote-80) היא תיארה במאמר בעיתון האחות בישראל את המצב הקשה של החולים עקב התנאים הקשים במחנות. היא מצאה כי "הדרך שבה אורגנו החיים במחנות היו ההפגנה הגדולה ביותר נגד הספר הלבן". היא פגשה רבים מהם לאחר מכן במהלך מלחמת העצמאות, שכן אלו נשלחו מהמחנות לשדה הקרב.[[81]](#footnote-81) בשובה מהאי המשיכה לעסוק בגיוס תרומות ובהובלת מבצע כְּסות, שמטרתו הייתה לאסוף בגדים לעצורי קפריסין כחלק מפעילותה בארגוני נשים.[[82]](#footnote-82) את שליחותה בקפריסין סיימה בסוף שנת 1947. בארץ ציפתה לה משימה חדשה.

פרק רביעי: 1949-1947 — השירות בצבא ומלחמת העצמאות

מלחמת העצמאות החלה למחרת החלטת האו"ם על חלוקת הארץ (ב-30.11.1947) ונמשכה כשנה וחצי. היא תבעה כ-6,000 קורבנות (כ-1% מכלל האוכלוסייה) וכ-950 נכים.[[83]](#footnote-83) סמוך לפרוץ מלחמת העצמאות מונה ד"ר שיבא לראש השירות הרפואי, שהפך לחיל עצמאי שגייס לשורותיו אנשי רפואה וסיעוד.[[84]](#footnote-84) בתחילת הלחימה האחיות גויסו על בסיס אישי, תחילה גויסו 147 אחיות ליחידות הקרביות. הן לא לקחו חלק בלחימה, מרביתן פעלו קודם לכן בהגנה או במגן דוד אדום או בקופת חולים.[[85]](#footnote-85) בתום המלחמה כבר היו 263 אחיות בצה"ל, אך כמות זו לא ענתה על צורכי הצבא.[[86]](#footnote-86) כמו אחיות אחרות גויסה אידה על בסיס התנדבות והכרות.

על שירותה הצבאי זכתה אידה להוקרה. מהמסמכים עולה שהיא הייתה פעילה בעיקר בחזית הדרום. כאחות ראשית בבית חולים צבאי (בית חולים מס' 13, סרפנד, במחנה צריפין שהפך למרכז רפואי ממשלתי בשם אסף הרופא לאחר המלחמה). ולמרות שהתגייסה לצבא ללא דרגה, צייד אותה ד"ר שיבא באישור כניסה לכל בתי החולים בארץ כדי להושיט עזרה.[[87]](#footnote-87) עיקר תרומתה היה במבצע יואב.[[88]](#footnote-88) תוך 48 שעות הצליחה אידה להקים בית חולים צבאי ובו 250 מיטות, מצויד ומוכן לקלוט פצועים.[[89]](#footnote-89)

ד"ר שטרנברג שעבד איתה לאחר המלחמה, פגש אותה לראשונה במטה השירות הרפואי של צה"ל, למחרת תחילתו של מבצע יואב. המבצע גבה קורבנות רבים, ופצועים רבים הובאו לבתי החולים. הפגישה הראשונה ביניהם הייתה ביום שבת במטה השירות הרפואי בגבול יפו-תל אביב לאחר שעשרות פצועים הובאו לבית חולים בסרפנד. כך כתב בספרו בהיקלט עם:

אידה לא הרבתה בדברים אבל בהופעתה הורגש מתח רב. היא דרשה: תנו לי אישור להשגת הציוד והריהוט ואני אשיג אותו. הרכבתי יחד עמה רשימת ציוד ונכנסתי לחדרו של ד"ר חיים שיבא שחזר שעה קלה קודם לכן מהחזית הדרומית. הוא היה מזועזע ממראה ההרוגים הרבים והפצועים. לא עברו 48 שעות ו-250 מיטות על ציודם היו מוכנות לקבלת פצועים וחולים. דבר שרק אידה יכלה לבצעו.[[90]](#footnote-90)

יכולת הארגון שאפיינה את אידה, זכתה להערכה בסיום המלחמה וסללה עבורה את הדרך לתפקיד הבא — השירות הרפואי לעולה. עם שחרורה כתב לה ד"ר מכס לינדנפלד, מפקד בית החולים 13, בשמו של ד"ר שיבא מפקד השירות, מכתב תודה והוקרה על פועלה בצבא במסגרת פקודת יום מיוחדת ליום צבא ההגנה לישראל.[[91]](#footnote-91)

פרק חמישי: 1953-1949 — העלייה הגדולה והשירות הרפואי לעולה

באפריל 1949 התגייסה אידה למשימה הבאה, אולי המשמעותית והמרכזית בחייה — מחנות העולים. באותה תקופה היה בישראל מחסור חמור בכוח אדם רפואי, ותחרות הייתה בין בתי החולים ובין קופות החולים על גיוס האחיות והרופאים אליהם. מצוקת כוח האדם הייתה חמורה כל כך, עד כי נדונה בכנסת ב-2.8.1949.[[92]](#footnote-92) מנגד, דרישת האחיות הייתה שכדי שיתגייסו גם אחיות נשואות ואימהות, יש לשפר את תנאי העסקתן. עוד צוין בדיון ע"י נציגת האחיות כי היו אלה האחיות שנענו לצו ויצאו למחנות העקורים ולקפריסין, וכעת נדרשות לצאת למחנות העולים.[[93]](#footnote-93) כמו כן, נדונו ערכי המקצוע והמאבק הפרופסיונלי לשיפור תנאים ושכר. אידה לקחה חלק במאבק. פעילותה הביאה להידוק הקשר עם הרופאים, עם הצבא, עם השירות לעולים ובייחוד עם ד"ר שיבא, ד"ר שטרנברג וד"ר פדה סגנו.

במקביל לפעילותה המקצועית, לא זנחה אידה את פעילותה הציבורית במפלגה, במועצת הפועלות ובהסתדרות האחיות. בכל הגופים הללו היא נאבקה למען האחיות.[[94]](#footnote-94) שני מסלולים אלו (פעילות רפואית ופעילות פוליטית) עתידים להתנגש בעתיד, אך בראשית שנות החמישים הייתה אידה בשיא עשייתה המקצועית והפוליטית. ייתכן שגם למעמדה של מפ"ם בשנים הללו הייתה השפעה מקדמת. אך ללא ספק יכולתה ותרומתה במלחמה הביאו לכך שד"ר שיבא ראש השרות האמין ביכולתה.[[95]](#footnote-95)משהתנדבה לנהל את הסיעוד במחנות העולים, נענה ד"ר שטרנברג מיד לבקשתה[[96]](#footnote-96)

הוועד הלאומי שהוקם ב-1920 בימי המנדט הבריטי נועד להיות הגוף המבצע של אספת הנבחרים ומשנת 1928 זכה להכרה רשמית מהממשל הבריטי וניהל גם את עניני הבריאות.[[97]](#footnote-97) במהלך מלחמת העולם השנייה כשהחלה העלייה ארצה הוחלט בוועד הלאומי שיש להקים מוסד לטיפול רפואי בעולים. השירות הרפואי לעולה (השר"ל) שהוקם בשנת 1944 נועד לשמש מנגנון ייעודי לטיפול בעולים - במיון הרפואי, בבדיקות הכניסה שלהם ובביטוח הרפואי. ב-1946 הועבר השר"ל לניהולה של הדסה בראשותו של ד"ר גרושקה וצוותים מהדסה. לאחר קום המדינה נטלה על עצמה המדינה את ניהולו, ומחנות לעולים הוקמו באתרים שונים.[[98]](#footnote-98) בראש השירות עמד ד"ר שטרנברג, מי שהיה סגנו של ד"ר גרושקה, ואידה ויסוצקי מונתה לאחות הראשית.[[99]](#footnote-99) כמו במינויים הקודמים, היו אלו רופאים שגייסו אותה לתפקידי ניהול על בסיס יכולותיה. שטרנברג כתב כי בתמורה להתנדבותה דרשה "יד חופשית" ובכך בראה תפקיד חדש של אחות ראשית אותו מילאה לדבריו בלהט ובמסירות אין קץ ובכך "רשמה את אחד הדפים המזהירים בתולדות האחות הרחמנית בארץ".[[100]](#footnote-100)

לאחר קום המדינה נפתחו 22 מחנות ברחבי הארץ, ובהם פעלו 15 מרפאות, 6 מרפאות שיניים ו-5 מוסדות אשפוז, שהכילו 350 מיטות.[[101]](#footnote-101) באותם ימים, ימי העלייה הגדולה שהחלה עם הכרזת העצמאות באמצע 1948 ועד סוף 1951, הוכפלה האוכלוסייה היהודית בארץ.[[102]](#footnote-102) בין מאי 1948 ועד סוף 1951 עלו כ-700,000 עולים. מוצאם של העולים, הרכבם הסוציאלי, רמת ההיגיינה הירודה במחנות ומחלות מידבקות חייבו פיתוח מואץ של הרפואה המונעת ושל בריאות הציבור. בקרב העולים היו אלפי חולים שיחד עם המחסור בכוח אדם מיומן הפכו את בעיית הבריאות לאתגר קשה.[[103]](#footnote-103) נוסף על כך, העולים הגיעו במקרים רבים ללא מיון רפואי; במצב גופני קשה; נאלצו לחוות תנאים קשים במחנות ובמעברות; רבים מהם חלו ונדבקו במחלות מידבקות שונות. עשירית מהם היו חולים.[[104]](#footnote-104)

שיעור העולים הגיע בשנת 1951 ל-75% מכלל האוכלוסייה.[[105]](#footnote-105) כמעט מחצית התושבים היו ניצולי שואה. נמוך מעט יותר היה מספרם של העולים מצפון אפריקה ואסיה.[[106]](#footnote-106) ממדי העלייה העצומים עוררו ביתר שאת את הדיון בנושא קליטת העולים.[[107]](#footnote-107) מדיניות הקליטה התבססה על מגילת העצמאות שקראה לעלייה ולקיבוץ גלויות ועל קווי היסוד של הממשלה, שלפיהם אוכלוסיית המדינה תוכפל בארבע השנים הראשונות. גם הסוכנות היהודית קבעה כי זכותו של כל יהודי להתיישב בארצו.[[108]](#footnote-108) הראשון ומתווה הדרך במדיניות הבריאות זו היה ראש הממשלה, דוד בן-גוריון, שבדיון בכנסת ב-21.11.1949 קבע שעדיף שהילדים החולים יטופלו באמונה ובאהבה בארץ על ידי רופאים ואחיות; ואם נגזר עליהם למות, עדיף שימותו כאן.[[109]](#footnote-109)

למרות המטרות המשותפות מתחים פוליטיים בין הגופים המעורבים אפיינו את הטיפול בעולים. הסוכנות, הג'וינט וקופות חולים רצו להיות מעורבים ולהשפיע על הקליטה בנושאי הבריאות. נשים וארגוני הנשים מצאו במשימה זו כר לחזונם לקידום בריאות וחינוך לאימהוּת בריאה. בתנאים שנוצרו הייתה מנהיגותה של אידה יוצאת דופן. בכל אתר מינתה אחות ראשית מחברותיה וסביבן בנתה צוות במהירות שלא תיאמן. אחיות מעשיות ומטפלות, שרבות מהן למדו תוך כדי עבודה. שטרנברג מתאר אמצעים רבים של זהירות שהונהגו ע"י האחות אידה כדי למנוע פגיעה בחולה. כך למשל הונהגה משמעת ברזל לגבי ארון התרופות, שבכל מרפאה ובכל מחלקה סודר באופן זהה לחלוטין כדי למנוע טעות או החלפה.[[110]](#footnote-110) במהלך התקופה הנדונה מספר האחיות הלך וגדל, אך המאמץ לספק תוך זמן קצר מענה לצורכי העלייה הגדולה והאילוצים הרבים, בעוד ברחבי הארץ נפתחים בתי חולים ומרפאות בכל היישובים, ואילו בתי הספר לאחיות שנפתחו סיפקו כוח אדם רק לאחר שלוש שנות הכשרה הקשה על המשימה. נוסף על כך, הצוותים הקיימים היו טרודים בטיפול בפצועים ובנכים מהמלחמה שהסתיימה, במניעת מגפות ובהתמודדות עם מחלות (כמו שחפת ופוליו) שהיו בארץ.

רוב האחיות שגויסו במחנות העולים, היו ניצולות שואה, שאת עבודתן המעשית החלו במחנות העקורים או במחנות המעצר בדרכן לארץ. אליהן נוספו נשים עולות מצפון אפריקה. הן עבדו בריכוזי העולים, ועליהן פיקחה אחות מוסמכת. סייעו בידן ארגוני הנשים, שהתמקדו באם ובילד. ויצ"ו וארגון אימהות עובדות סייעו לאחיות במחנות ובמוסדות ברחבי הארץ.[[111]](#footnote-111)

בין השנים 6.1953-15.4.1949 הייתה אידה ויסוצקי האחות הראשית של השר"ל. היו אלו שנים של התמודדות עם אתגרים רבים בתקופת זמן קצרה תוך מחסור בכוח אדם ובציוד. בין ויסוצקי לד"ר שטרנברג היו אמון הדדי והערכה, והאחרון אף הקדיש לסיעוד בהנהגתה פרק בספרו.[[112]](#footnote-112)

בארכיון המדינה מצוי תיק בשם אחיות רפואה, שעוסק בגיוס אחיות, וממנו עולה שהדיון בגיוס היה פרטני. נעשה ניסיון לגייס עולות מכל בתי החולים, ובעיקר מקרב בוגרות בתי הספר לאחיות.[[113]](#footnote-113)

המאבק על כוח אדם וציוד הביאו לידי ביטוי את המתח בין הנהלת השירות במחנות להנהלת הסיעוד במשרד הבריאות.[[114]](#footnote-114) ב-8.11.1949 ביקרו שולמית קנטור (האחות הראשית של המדינה), דינה קפלנוביץ וחיה זסלבסקי מטעם מנהל משרד הבריאות במחנות העולים בבאר יעקב, בראש העין, בבית ליד ובבית החולים דג'ני ביפו ליולדות ולילדים. מטרת הביקור הייתה לבדוק את היקף הסגל הרפואי במחנות, והבדיקה העלתה כי אין חסר באחיות.[[115]](#footnote-115) מהסקירה עולה כי ניתנו שירותים רפואיים במרפאות ובחדרי בתי החולים; בכלל המחנות עבדו 35 אחיות והיו 123-121 מיטות; בכל מחנה היו חדרי לידה ושתי מיילדות, שסייעו לנשים שלא היה זמן להעבירן לבית החולים.[[116]](#footnote-116) במחנות השונים שהו עולים מארצות שונות, כך למשל הוקם בראש העין בית חולים עבור עולי תימן שרבים מהם היו במצב בריאותי קשה ובמיוחד של הילדים שהוטסו מעדן לישראל. הנהלת השר"ל, שיוועה לתוספת אחיות, דבר שגרם לחילוקי דעות קשים בין השרות לבין מחלקת האחיות במשרד הבריאות. שלא כמו האחות הראשית במשרד הבריאות גב' קנטור, הביעו אחרים התפעלות מהעשייה. ח"ש הלוי, מנהל אדמיניסטרטיבי במשרד הבריאות, שביקר במחנות, הביע את התפעלותו במילים:

לראות בהגשמת מפעל אשר בוודאי ייחרט בדברי ימינו ותרשה לי בהזדמנות הזו גם להביע את רגשי הוקרתי והערכתי לעבודה העצומה הנעשית בתנאים מפרכי גוף ונפש על ידיך ועל ידי גב' ויסוצקי נדמה לי שבסוג עבודה כזה יש רק תגמול אחד שכר מצווה — מצווה.[[117]](#footnote-117)

גם ד"ר מאיר, מנהל משרד הבריאות, הביע את התפעלותו מהנעשה במחנות,[[118]](#footnote-118) ואילו ד"ר שטרנברג התייצב להגנת האחיות כאשר הורה לגב' קנטור להימנע מהתערבות בעבודתה של ויסוצקי, כדי "למנוע ערבוביה, אי הבנות ואוירה לא טובה".[[119]](#footnote-119) שנה לאחר מכן הוא תקף גם את הסתדרות האחיות שמזכירת הארגון דבורה יפאן, כינסה אחיות מהמחנות מבלי להזמין את אידה ויסוצקי לדיון, מה גם שהיא הייתה חברה במועצת ההסתדרות ובארגון האחיות ופעלה בהצלחה שנתיים במחנות העולים, בעוד אף לא אחות אחת מהסתדרות האחיות ביקרה במחנות. הוא דרש בירור יסודי של תוצאות הדיונים הללו בנוכחות אנשי הוועד הפועל.[[120]](#footnote-120) התערבותו להגנתה ולמענה עתידה לחזור בשנים הבאות ביתר שְאֵת.

בהתחשב במצב בבתי החולים בארץ ובמחסור הכללי באחיות מוסמכות האמינה קנטור שלא ניתן לספק למחנות אחיות מוסמכות בלבד, ולכן המליצה לקבוע נורמה של שלוש אחיות מוסמכות לכל יחידת טיפול. לעומתה, דרשה אידה ויסוצקי שגם ליחידת הטיפול למבוגרים יינתנו שלוש אחיות מוסמכות, כפי שמקובל בבתי החולים במדינה.[[121]](#footnote-121) עמדתה של אידה לא הייתה חריגה ותאמה את הדוח שחיברה קודמתה גב' חיה זסלבסקי, (שבדומה לקנטור עברה מהדסה למשרד הבריאות). זסלבסקי כתבה כי איוש הצוות התבסס על המקובל בקופת חולים במרפאותיה, אלא שבמחנות המצב היה קשה יותר. העולים היו מארצות שונות, בעלי הרגלים שונים ומצב בריאותם רופף. על האחות הוטל התפקיד לא רק לטפל בחולה אלא גם לבקר באוהלי העולים כדי לבצע בדיקות רפואיות קפדניות. בעוד באוכלוסייה מסודרת הרופא לאחר האבחון רושם את התרופה, במחנות לא כל החולים יכלו למלא את ההנחיות, ועל האחות היה לתת את הטיפול הרפואי, כמו זריקות פניצילין, תחבושות, רפואות ועוד, ואכן טיפולים שכאלה דרשו יותר כוח אדם.[[122]](#footnote-122)

חודש לאחר מכן (31.12.1949) כתב ד"ר שטרנברג סיכום משלו על המצב בשר"ל, ובו התייחס גם לצוות הרפואי בציינו את בעיית המחסור באחיות. מספר האחיות עלה מ-45 ב-1.1.1949 ל-310 בסוף השנה, וסך כל העובדים עלה באותה תקופה מ-90 ל-562 איש.[[123]](#footnote-123) בספרו בהיקלט עם הדגיש ד"ר שטרנברג את חשיבות הסיעוד במחנות:

תמונת האדם שעבד בשירות הרפואי לעולה לא תהיה שלמה אם לא נעלה את דמות האחות. מספר האחיות היה גדול פי שלושה מהרופאים. מרביתן היו אחיות מעשיות מקרב העולות ממחנות העקורים ומעט מצפון אפריקה. במקרים רבים הציבה אידה אחות מוסמכת אחת בין ארבעים ואפילו חמישים אחיות מעשיות. לדבריו בממלכת האחיות הייתה אידה האחראית הבלעדית ולפלא היה כיצד מצאה את דרכה בגיוס מאות בנות. היא הייתה מסוגלת להיענות לקריאת חירום פתאומית ביותר תוך שעות ספורות ... בין העולות גילתה את חברותיה מהלימודים בבית הספר צ'יסטה. כאלו היו מרים כץ או שרה הירשפלד וכן פנתה אל סוניה מילשטיין מקיבוץ עין שמר חברתה הטובה אשר בסבלנות אין קץ ובחן אישי רב התבלטה כמנהיגה אמתית. וכך גם דבורה אלטר רייכר. אידה הכשירה מטפלות בהתמדה ובעקשנות תוך הטלת משמעת וקפדנות מקצועית הכשירה אותן למקצוע.[[124]](#footnote-124)

נראה שאידה העדיפה את האחיות שחונכו יחד איתה לפי אותם ערכים חברתיים בצ'יסטה. והן גם הסכימו לשרת במחנות בהתאם לאותה רוח.

עם סיום עבודתה במחנות יצאה אידה ביוזמת ד"ר שיבא להשתלמות בסקנדינביה ובשוויץ מטעם משרד הבריאות כדי ללמוד שיטות למיזוג רפואה מונעת עם רפואה קורטיבית.[[125]](#footnote-125) לאחר שהוכיחה את חיוניותה בארבע השנים האחרונות ביקש ד"ר שיבא למנותה לתפקיד שישלב את שני התחומים — אחות ראשית בבית החולים תל השומר שאותו הקים .[[126]](#footnote-126) הוא פנה לעיריית תל אביב לשחררה בנימוק שהוא מייעד לה תפקיד חדש בבית החולים (תל השומר), שהרי הוא משרת בעיקר את דלת העם בכל המעברות והמושבות וזקוק לכוח אדם מקצועי וציבורי על מנת להתגבר על הקשיים הרבים שבפניהם עמד בית החולים שהפך מצבאי לציבורי. שיבא ראה בתפקיד החדש המשך ישיר לעשייתה של אידה במחנות.[[127]](#footnote-127)

בעת שהותה בשוויץ שלחה אידה מכתב לוועידה השנייה של הסתדרות האחיות ובו כתבה כי היא נפגשת עם אחיות רבות בנות עמים שונים, מסורות לתפקידן ולייעודן, והיא הביאה להן את "בשורת האחות בישראל הנאמנה לתפקידה החשוב והעומדת בשורה הראשונה של המערכה לקליטת העלייה, קיבוץ הגלויות, והשחרור הלאומי והסוציאלי של העם היהודי".[[128]](#footnote-128) מהדברים ניתן ללמוד כי למרות שהסיור נועד ללימודים מקצועיים בסיעוד, אידה לא זנחה את עמדתה הפוליטית ובחרה להצטייר כמי שמביאה בשורה אידאולוגית לאחרים.

המחקר העוסק במגדר ובנשים מאפשר ראייה רחבה יותר של משמעות גישה זו. בהתייחס לסיעוד, מקובל לראות את הפער הקיים בין הגישות למהות המקצוע, ובין ראיית המקצוע כשולייתי, כפי שפיתחה נייטינגל, לעומת הגישה הפרופסיונלית שהתפתחה בארה"ב ואפיינה את בוגרות הדסה וצ'יסטה, שבו צמחה ויסוצקי.[[129]](#footnote-129) מחקרים נוספים דנים בקשר בין פעילות הפועלות (אחיות נכללו בהגדרה זו) בארגונים המקצועיים ובין פעילותן כנשים בהסתדרות.[[130]](#footnote-130) אידה בחרה לשלב בין כל הרבדים המקצועיים — פרופסיונליים ואידאולוגיים. בדומה למנהיגות אחרות בתקופת הקמת המדינה היא הקדישה את עצמה למטרה זו מבלי לוותר על חייה האישיים, וכפי שיתואר בהמשך אף להקדיש שנים אחדות מחייה לטיפול בבעלה תוך עזיבת כל פעילות אחרת. חיזוק לקשר האמיץ בינה ובין בעלה עולה בהספד של מאיר יערי לאידה ויסוצקי.[[131]](#footnote-131)

בשובה במרס 1953 ד"ר שיבא, כבר לא היה מנהל משרד הבריאות.[[132]](#footnote-132) והמינוי שלה לא יצא אל הפועל.[[133]](#footnote-133) עד מהרה הוצע לה תפקיד האחות הראשית — הזדמנות חד פעמית שתהפוך לאכזבה הגדולה מכולן.

פרק שישי: 1958-1954 — משרד הבריאות: ההזדמנות וההחמצה

כרקע לאירועים יש לשרטט את המציאות במשרד הבריאות בשנים הראשונות. שרי בריאות שהתחלפו לעיתים תכופות ושהמשרד היה באחריותם נוסף על משרדים אחרים. מוסדות בעלי עמדה וכוח פוליטי (ההסתדרות, הממשלה וקופת חולים) נאבקו על השליטה ברפואה הציבורית בישראל, והיו מחלוקות שהביאו לחילופי מנהלים תכופים ולאי שקט בצמרת המשרד. ד"ר מאיר איש קופת חולים,[[134]](#footnote-134) מונה למנהל הראשון אך עד מהרה נאלץ להתפטר.[[135]](#footnote-135)

טמיר מתארת בהרחבה את המאבק של מנהלי המחלקות במנכ"ל משרד הבריאות ד"ר מאיר בשנים 1950-1949. ממנו ניתן ללמוד כי המאבק הובל בידי מנהלי מחלקות בביה"ח רמב"ם ובתמיכת ההסתדרות הרפואית.[[136]](#footnote-136) חילוקי דעות אידאולוגיים בינו לבין ראשי האגפים במשרד הביאו את הממשלה לדון במצב ולהורות על פיטורי המנכ"ל וראשי האגפים. המנהל השני (ד"ר שיבא) שמונה בשנת 1951 רצה להוביל במערכת הבריאות רפורמה שהאמין בה — שירות בריאות ממלכתי. גם הוא הגיש את התפטרותו לאחר כשנה לאחר שהבין שלא יזכה לתמיכה בתוכניתו. זה היה המצב במשרד הבריאות, כאשר לאחר משבר ממשלתי בעקבות עסק הביש ופרשת לבון והתפטרותו, הוקמה בשנת 1955 ממשלה חדשה.[[137]](#footnote-137) לראשונה מונה שר בריאות (השישי) ממפ"ם (כזכור, אידה הייתה חברה בה), ישראל ברזילי.

תפקידה הבא היה אמור לתת ביטוי להערכה, שלה זכתה ממי שעבד איתה ולמעמדה במפלגתה לאחר עשייתה בשר"ל ובמחנות העולים. בשנת 1956 הציע לה שר הבריאות ברזילי לשרת כאחות הראשית במשרד הבריאות, אך נראה שההקשר הפוליטי היה לה למכשול. לכאורה, הייתה אידה האדם הראוי לתפקיד לאור הצלחתה בתפקיד הקודם. גם העובדה שהיא הייתה חברה במוסדות המפלגה עוד בהיותה בוורשה, פעילה בהסתדרות האחיות ומקורבת למאיר יערי, מנהיגה הבלתי מעורער של מפ"ם, סייעה לה לקבל את התפקיד. אלא שהמינוי נתקל בהתנגדות עזה ובמאבקים, שמצאו את ביטיָם בעיתונים.

האחיות הבכירות במשרד הבריאות באותם ימים היו רובן מהדסה. מחלקת האחיות הוקמה במהלך מלחמת העצמאות כחלק ממשרד הבריאות, ובראשה עמדה גב' שולמית קנטור (החל משנת 1948), שעד אז ניהלה את בית הספר לאחיות בהדסה. המחלקה התנהלה ברוח הדסה. אחיות בכירות נוספות מהדסה מונו לתפקידים במשרד הבריאות ובבתי חולים אחרים.

שחף טוענת כי בשנים הראשונות השפיעו על הסיעוד שני גורמים: מחד, יחידת האחיות שהייתה גוף ממלכתי ועסקה בהיבטים הפרופסיונליים; ומאידך, הסתדרות האחיות, איגוד מקצועי שעסק בתנאי העבודה והשכר.[[138]](#footnote-138) את קנטור החליפה גב' חיה קריסטל-רוזנטל, גם היא מהדסה (עבדה כאחות חדר ניתוח ואח"כ הייתה אחראית על הכשרת האחיות). השר הנכנס ביקש לבצע שני מינויים של אנשים המזוהים עם מפ"ם ולמנות את אידה ויסוצקי לאחות ראשית. המינוי הראשון צלח, אך זה של ויסוצקי נתקל בהתנגדות רבה הן של הצוות במחלקת האחיות והן של האיגודים המקצועיים. כך נכתב בעיתון מעריב: "אחיות משרד הבריאות התנגדו לפוליטרוק, אך שר הבריאות ניצח — גברת אידה ויסוצקי היא מן הדמויות החשובות ובעלות המשקל במפ"ם ואחות מוערכת ביותר".[[139]](#footnote-139) עוד נכתב כי לשר ברזילי היה ברור, שעליו להעניק בכל מחיר לאידה ויסוצקי עמדת מפתח במשרד ועתה מתברר שהמחיר היה יקר מדי — הרס מחלקת האחיות. האחיות הודיעו מפורשות: ויסוצקי או אנחנו".[[140]](#footnote-140) קריסטל-רוזנטל התנגדה למינוי. בפגישה של השר עם קריסטל-רוזנטל ועם חמש המפקחות במשרד סקר לפניהן את עשייתה של ויסצוקי במחנות בקפריסין ואת עבודתה בארץ עם העולים החדשים, אך קריסטל-רוזנטל השיבה "איננו אסופיות ... עֲבָרֵנו אינו נופל מזה של ויסוצקי". השר, לפי הכתוב בעיתון מעריב, השיב כי אידה כבר פוטרה ממשרד הבריאות לפני ארבע שנים בשל היותה חברת מפ"ם. הכותב ציין שאין זה נכון, וכי היא שבה לעבודתה בתל אביב.[[141]](#footnote-141) בעיתון הבוקר נכתב בכותרת משנה "טיהור כללי במשרד הבריאות הראשי בירושלים ובשלוחותיו עומד להיערך כנראה ע"י שר הבריאות המפ"מי ברזילי".[[142]](#footnote-142) הסתדרות האחיות פרסמה הודעה שבה הודגש כי כל משרה בעמדת מפתח נקבעה בעבר על דעת הארגון והוועדה המייעצת של האחיות ע"י משרד הבריאות. הוועד הארצי של ארגון האחיות התכנס לדון בפרשת הפיטורין.[[143]](#footnote-143)

בסופו של המאבק, המינוי בוטל, האחות הראשית קריסטל-רוזנטל ביטלה את התפטרותה לאחר שהושג הסכם עם הנהלת המשרד ולאור סכנת התפרקות המחלקה.[[144]](#footnote-144) איתה חזרו מהתפטרותן האחיות אסתר בוטישנסקי (המפקחת על הארצית לשירותי ריפוי), גב' תקווה קולודיצקי (המפקחת הארצית לחולי נפש), האחות גרטרוד טריט (המפקחת על חינוך אחיות) וגב' נחמה גוטמן (סגנית מפקחת בבריאות הציבור).[[145]](#footnote-145) בפשרה שהושגה סוכם, שאידה לא תהיה קשורה למחלקת האחיות. בעקבות כך הוחלט למנות את אידה ויסוצקי לתפקיד אחר — בתחום שעת חירום, ובתגובה גב' קריסטל-רוזנטל התבקשה להמשיך בתפקידה חודש נוסף.[[146]](#footnote-146)

מול ההתנגדות של האחיות למינוי הנדון התגייסו בצעד יוצא דופן להגנת שמה של אידה הרופאים שעימם עבדה בצבא ובשר"ל. בפברואר 1956 ארבעה רופאים ושלוש אחיות, ובהם ד"ר שטרנברג, ד"ר שיבא וד"ר פדה פרסמו מכתב בעיתונים, ובו הם העלו על נס את ניסיונה ויכולותיה של אידה: היותה אחות אחראית בחדרי ניתוח בהדסה בימי המאורעות 1939-1936; והיותה אחות ציבורית מסורה בשכונות עוני, במחנות בקפריסין, במלחמת העצמאות ובמחנות העולים. אלה היו לכל הדעות תפקידים מרכזיים בתחום הבריאות בארץ הקולטת עלייה. הם הדגישו את טיפולה בעולים מתימן, כשהמדינה עמדה בפני בעיות בריאות קשות, ובין השאר כתבו: "אז בודדת אבל תקיפה בהחלטתה לעזור ולפעול ולפעמים באכזריות כלפי עצמה עשתה לילות כימים ועזרה להמוני נזקקים ביחוד לתינוק הרך ולאשה היולדת ודבר זה חזר עם כל גל עליה".[[147]](#footnote-147) למרות שנרתעו מציון שמם בעיתונים, חשו הרופאים חובה להעמיד את הכותבים על המשגה והפגיעה באחת הדמויות החלוציות במחנה עובדי הבריאות בארץ על לא עוון בכפה.[[148]](#footnote-148)

בארכיון יד יערי בגבעת חביבה מצוי מכתב ללא חתימה למאיר יערי, שהכותב מזדהה בו כפעיל במפלגה ויו"ר ועד העובדים של משרד ממשלתי (משרד התחבורה), המבקר את כישלון המינוי ומגנה את החשש מעורכי העיתונים. הוא מציין כי זו מכה קשה למפלגה, וכי לא קל היה להשיג את המנדט לשר לכנסת:[[149]](#footnote-149)

אחת הלוחמות אשר לא נתנה מנוח למצפונם של האנשים האלה הייתה דווקא אידה, מסירותה ודאגתה לאדם הקטן ולענייניו. ממך מאיר אני מבקש להטיל את כל כובד האוטוריטה שלך ... להכניס מיד את אידה לעבודה במשרד הבריאות בראש זקוף ודווקא בדלת הראשית.[[150]](#footnote-150)

בריאיון עם מלכה גרבלר, אחות שפעלה בהסתדרות האחיות עם אידה, היא מאשרת את ההתנגדות בקרב הפעילות למינוי.[[151]](#footnote-151)

התפקיד שקיבלה במשרד הבריאות בתחום ההיערכות לשעת חירום הפך לחיוני ונדרש, כשהחלו ההכנות למבצע קדש. ב-29.10.1956 פרצה מלחמת סיני (= מבצע קדש). ניסיונה וידיעותיה היו חיוניים. עיקר תפקידה יהיה לתכנן מבני בריאות חדשים, לציידם ולקבוע את התקן המתאים, למעט הצבת האחיות שנשארה באחריות המחלקה.[[152]](#footnote-152) אלא שויסוצקי חשה שהיא אינה מגיעה לכלל מיצוי. בשנת 1958 החליטה להתפטר מתפקידה ולחזור לעבודה בבריאות הציבור בעיריית תל אביב בתחושה קשה של אכזבה ובהיעדר תרומה בתפקיד, כפי שניתן ללמוד ממכתבה אל מאיר יערי:

אחרי סבל ולבטים קשים החלטתי לעזוב את עבודתי במשרד הבריאות מכיוון שלא ניתן לי תפקיד מתאים, לא מעמד ולא דרגה, שיאפשר לי לפעול בנציגות המרכזית של משרד הבריאות. הרגשתי בדידות והתעלמות מקיומי ... נכנסתי למשרד הבריאות לאחר פעולת הסתה פרועה ומכאיבה נגדי אך ורק מסיבות פוליטיות של יריבנו. אין בתפקיד הזה שמחת יצירה וחיים. קשרתי גורלי עם מקצוע שיש בו ייעוד אשר נתן לי עוז והצמיח לי כנפיים הלהיב אותי ויצר תוכן וסיפוק בחיי.[[153]](#footnote-153)

מההתכתבות שנשמרה בארכיון בין אנשי המשרד ואידה, אנו למדים על החשיבות שהם ייחסו לתפקידה ועל המאמץ שעשו, ובלבד שתשהה את התפטרותה. בניסיונות למנוע את התפטרותה התערבו גם אנשי מפ"ם וד"ר פדה, קצין רפואה ראשי, שהבטיח למצוא לה סידור הולם.[[154]](#footnote-154) כחלק מהמאמץ הועלו הצעות שהתפקיד יהיה כפוף לצבא או למשרד הביטחון או למשרד העבודה,[[155]](#footnote-155) אך אידה למודת האכזבות העדיפה לשוב לעבודתה בבריאות הציבור.[[156]](#footnote-156) שר הבריאות ברזילי הודה לה על שירותה המסור והנאמן, ועם זאת ביקש שתוסיף לכהן בהתנדבות במשרד הבריאות בתפקידה ביחידה לשעת חירום.[[157]](#footnote-157) בקורות חייה התעלמה אידה מפרשת המינוי שנכשל והזכירה בקצרה בלבד שבין השנים 1958-1956 (ימי מלחמת קדש) היא עסקה בארגון האשפוז לשעת חירום ואחר כך הייתה מפקחת ארצית במוסדות חוץ.[[158]](#footnote-158)

מול מציאות זו עולות השאלות הבאות: מדוע דווקא בקרב האחיות עוררה אידה התנגדות? האם הייתה זו אישיותה הנחושה, או שמא עמדתה הפוליטית והשתייכותה הארגונית? בזיכרונותיה ציינה אידה את אכזבתה מאי התייצבות המפלגה לצידה ולא הזכירה את הסיעוד גופו. היא חשה שהייתה קורבן למאבק על מינויים.[[159]](#footnote-159) הסבר נוסף שניתן לבחון הוא על רקע פעילותה בהסתדרות האחיות. בריאיון עם מלכה גרבלר היא מתארת דווקא את מאבקן המשותף מול איומים פוליטיים בהסתדרות האחיות. האחות פנינה פיילר שעלתה ארצה ב-1938 והייתה שותפתה של אידה למאבקים בהסתדרות, הוסיפה כי בשל עמדותיה ופעילותה במפלגה מודרה אידה מתפקידים בסיעוד. גם היא כאידה עבדה בהדסה ברחוב בלפור בתל אביב והייתה חברה בהגנה עד קום המדינה. לאחר מלחמת העצמאות בשל עמדותיה נאלצה לעבוד במרפאה פרטית ולא התקבלה לעבודה בבית חולים.[[160]](#footnote-160) ממרחק הזמן גם היא מציינת שנמשכה לפעילות פוליטית מתוך הרעיון של שוויון זכויות, ולהסתדרות הצטרפה גב' פיילר מתוך רצון להיאבק למען זכויות האחיות (חופשת לידה, תנאי עבודה הולמים ועוד), אף ששילמה על כך מחירים אישיים — גם בקופת חולים הכללית לא קיבלו אותה לעבודה.[[161]](#footnote-161)

ויסוצקי חזרה לתל אביב בסוף אפריל 1958, אך המשיכה לעבוד בהתנדבות בתחום שעת חירום, שכעת כלל גם את שיבוץ האחיות בזמן חירום (באותה עת מנהלת מחלקת האחיות הייתה גב' ציפקין, גם היא זוהתה עם מפ"ם). ממרחק הזמן אין ספק כי תחושת ההחמצה היא שהביאה אותה לחזור לתל אביב, וכי לא ניתן להפריד בין אכזבתה מחברותיה בהסתדרות האחיות, שאיתן לחמה למען המקצוע, לבין אכזבתה מחבריה למפלגה שאיתם נאבקה על עמדותיה.

פרק שביעי: 1975-1958 — בריאות הציבור, הסתדרות, הוקרה, פרסים ופרֵדה

בשובה לתל אביב לקחה על עצמה אידה משימה חדשה בעיריית תל אביב — אחות ראשית במוסד אברהמ'ס לשיקום ילדים נכים. ב-23.8.1962 (בגיל 53) סיימה את עבודתה שם, והיא זכתה בשבחים רבים מאת מנהל המוסד.[[162]](#footnote-162) גם ראש העיר מרדכי נמיר[[163]](#footnote-163) וסגנו שיבחו את עבודתה ואת תרומתה לפיתוח המוסד ולקידומו.[[164]](#footnote-164) אחר כך עבדה אידה בפיקוח בבריאות הציבור בעיר והייתה פעילה בוועדות ובמבצעים שונים.

שנות עבודתה האחרונות הביאו לה נחת, סיפוק, הוקרה והערכה. שיאם בשנת 1973, כשעוטרה בפרס מטעם ארגון רוטרי על מפעל חיים על פועלה ועל רמה מוסרית גבוהה במילוי תפקידה כאחות וכמארגנת שירותי בריאות. הפרס הוענק לה במעמד שר הבריאות ויקטור שם טוב, איש מפ"ם.[[165]](#footnote-165) מלכה גרבלר שנשאה דברים בשם האחיות ברפואה הציבורית, אמרה באירוע שאידה הפגינה רמה גבוהה בתחומים רבים, ותרומתה למקצוע האחיות הייתה חיונית למדינה. עוד ציינה את העובדה, שאידה ויסוצקי התייצבה בראש המאבק למען האחיות בבריאות הציבור.[[166]](#footnote-166)

פעילות בהסתדרות

במשך עשרות שנים הייתה אידה ויסוצקי פעילה במוסדות שונים: חברה במזכירות הארצית של הסתדרות האחיות, חברה בוועד הפועל של הסתדרות העובדים, נציגה במרכז קופת חולים, חברה במזכירות הארצית של מועצת הפועלות, חברה במוסדות המרכזיים של מפ"ם, במיוחד בסניף המפלגה בתל אביב.[[167]](#footnote-167) המסמכים מעידים על פעילותה הפוליטית שהחלה בוורשה,[[168]](#footnote-168) ונמשכה במרכז מפ"ם כבר בשנת 1943.[[169]](#footnote-169)

עם קום המדינה היו להסתדרות השפעה וכוח רבים. כחלק מגוף זה הסתדרות האחיות הייתה בשנים הראשונות גוף דינמי ופעיל, שעסק בעיקר בשאלות מהותיות: מי יהיה חבר בה? האם רק אחיות מוסמכות או שמא גם מעשיות? עיקר חילוקי הדעות היו בין הדסה לקופת חולים, דבר שהשפיע על העמדות של האחיות במוסדות השונים. בהמשך התנהלו הדיונים בקבוצות אחיות שונות. מרבית השביתות בשנים הראשונות היו בניגוד לעמדת האיגוד המקצועי בהסתדרות ונתמכו על ידי הוועדים המקומיים של האחיות במוסדות השונים.[[170]](#footnote-170)

הסתדרות האחיות שינתה את שמה שלוש פעמים בהתאם למדיניות שהובילה.[[171]](#footnote-171) הוועידה הראשונה נערכה בשנת 1947. תביעות השכר של האחיות זכו לאהדה מעטה באיגוד המקצועי, שאיים להוציא את ארגון האחיות משורות ההסתדרות.[[172]](#footnote-172) מעמדה של הסתדרות האחיות באותם ימים התחזק, כשהיא שיגרה אחיות למחנות המעצר בקפריסין ואף שלחה שתי נציגות לארגון האחיות העולמי.[[173]](#footnote-173)

בשנות החמישים, עקב הגידול בכוחה, שהתבסס לא מעט על המחסור באחיות ועל הביקוש להן, ניהלו האחיות מאבקים על שכרן ועל תנאי עבודתן. שביתות המשיכו לאפיין את מאבק האחיות בשנות השישים והשבעים. היו אלה מאבקים שבמקרים רבים ההסתדרות לא תמכה בהם ולעיתים אף התנגדה להם. בשנת 1964 היה גל שביתות במשק, ובין השובתים היו אחיות. הן יצאו למאבק ללא אישור ההסתדרות. שביתתן החלה בחדרי הניתוח בבית החולים בלינסון, התרחבה לבתי החולים בשאר הארץ והסתיימה במאבקן של אחיות בריאות הציבור.[[174]](#footnote-174) אידה שהייתה חברה במזכירות הארצית של הסתדרות האחיות, תבעה מירוחם משל, מנהל המחלקה לאיגוד מקצועי בהסתדרות, שיערער על החלטת הוועדה העליונה, שדנה בתנאי השכר, אך לא שיתפה אחיות בדיון.[[175]](#footnote-175) רק בשנת 1980 הוכר מקצוע האחיות כמקצוע מועדף, אך בפועל לא חל השינוי המצופה, וארגון האחיות נאלץ להמשיך במאבקיו.[[176]](#footnote-176)

בעיזבונה של אידה נשמרו טיוטות של נאומיה, שדנים בעלייה לארץ ובמחסור באחיות. אלה כנראה נישאו בישיבות הראשונות שעסקו במחסור בכוח אדם. נוסף על פעילותה בהסתדרות כאחות, נבחרה אידה בשנת 1963 למזכירות הוועדה המדינית של מפ"ם, שכללה, בין השאר, את מנהיגי המפלגה מאיר יערי, יעקב חזן ואחרים.[[177]](#footnote-177)

בשנת 1952, לקראת בחירות בהסתדרות האחיות וכנציגת המפלגה, השתתפה אידה בכנסים ברחבי הארץ. היא גינתה את פעילותן של אחיות מפא"י שלא נאבקו למען האחיות וציינה שבמחנות העולים עמדו בראש הפעולה אחיות חברות מפ"ם, שעבדו בתנאים קשים ביותר, בעוד הנהגת האחיות בהסתדרות האחיות לא רק שלא עזרה לפעולה זו, אלא אף הפריעה מתוך שיקולים מפלגתיים צרים.[[178]](#footnote-178) דברים אלו מעידים על העירוב שאפיין את אותם ימים בין המקצוע לאידאולוגיה.

בוועידת קופת חולים שהייתה כפופה להסתדרות באותה תקופה, היא ציינה את פעילות "האחיות הירוקות" (אחיות בריאות הציבור) במחנות העולים ואת בעיית המחסור ברופאים ובאחיות בשל היעדר מתנדבים. עוד ציינה שבמחנות עבדו 420 אחיות ובתוכן 19 אחיות מוסמכות בלבד. לעומת זאת, היו מאות אחיות שפרשו מהמקצוע בגלל מצב משפחתי ובגלל הוצאות הבית שעלו על שכרן. היא קראה להסתדרות ולקופת חולים למצוא דרך לתקן את תנאי השכר במידה ניכרת ולהחזירן לעבודה, ובעיקר להשיב אחיות ירוקות לעבודה החינוכית והחלוצית במחנות העולים ובכל הארץ. כן דיווחה שעקב המחסור בכוח אדם, בתי החולים במחנות לא היו מצוידים ולא היה סגל שיפתח אותם. את דבריה סיכמה אידה במילים: "אי אפשר לקיים שר"ל ולפתח אותו אם תנועת הפועלים בארץ והועידה הזאת לא תמצא דרך לעורר התנדבות ולהולכה למקצוע הזה".[[179]](#footnote-179)

בשנת 1975 מלאו 44 שנים לעבודתה של אידה כאחות. מעבודתה פרשה בגיל 66, אך המשיכה בפעילותה הפוליטית כחברת מפלגה פעילה ונאמנה למאיר יערי. דאגתה אליו דמתה לדאגת אם לבן טיפוחיה. על הקשר המיוחד ביניהם ניתן ללמוד ממכתבו של יערי אליה חמש שנים לאחר מכן:

כיון שהדבר נותן לך סיפוק אני מקבל באהבה את כל המלאי היקר (בלירות ובשקלים) בו את ממלאת את המקרר שלי. בינתיים הגענו לשנה חדשה והנני מברך אותך שתהא זו שנה טובה, שנת שלום וכאשר לפניך עוד שנים רבות של מסירות ומעשים טובים למען חברייך מפלגתך והציבור כולו. שלך בידידות — מאיר י.[[180]](#footnote-180)

היה זה לאחר שניסה להניא אותה מלדאוג לו, אך משחש כי נפגעה מתגובתו, הוא הסכים לקבל את "הפרודוקטים", שבהם מילאה את המקרר שבביתו. בהספדו כתב כי:

קיימים אנשים מעטים שכל כך הרבה עשו למעני ויש לי כל כך הרבה להודות להם כמו לה, ושאני — כל כך מעט עשיתי למענם מלבד כגילויי חיבה ועידוד שביטאתי בפניהם לעת מצוקה. עקבתי מקרוב אחרי פעולתה הבלתי נלאית במגזרי המפלגה השונים ונתתי לזה ביטוי לא פעם בהערכה חמה. כשבוע ימים לפני פטירתה אמרה לי אידה כי נשארתי מבין היחידים ששמרה אליהם סנטימנט והערכה כנים. זאת שמעתי ממנה בישיבת מזכירות כשאמרתי לה מילה טובה וליטפתיה על הראש.[[181]](#footnote-181)

בני הזוג קרינסקי היו שניהם פעילים ואנשי אידאולוגיה. בזיכרונותיה ציינה אידה כי העובדה שגם בעלה היה פעיל, הקלה עליה בפעילותה.[[182]](#footnote-182) כמי שאיבדו את רוב משפחתם בשואה ובהיותם חשוכי ילדים, נראה שמסירותה לבעלה הייתה בעלת משמעות ייחודית. כשנתיים לפני פרישתה עזבה אידה את עבודתה והקדישה את מרבית זמנה לטיפול בבעלה החולה.[[183]](#footnote-183) ב-4.3.1981 נפטרה כשהיא בת 72. היא נקברה לצד בעלה בבית העלמין בחולון.[[184]](#footnote-184)

לאחר מותה היא הורישה את רכושה למפלגה, לקרן חבצלת, שהוקמה בשנת 1967 במטרה לתמוך במוסדות הקיבוץ הארצי.[[185]](#footnote-185) היה זה ביטוי לדרך שבה ראתה את ייעודה במשך שנים רבות במשימות הלאומיות של בריאות הציבור, בעבודה עם אימהות וילדים. אפשר שפעילות ציבורית הייתה לה גם תחליף וגם מטרה. ד"ר שטרנברג ניסח זאת כך: "חרב עליה עולמה על כך שלא היה לה ילד, היא לא דיברה על זה אף פעם אבל זה היה אסון שהיא נשאה בליבה בסבל שלא יתואר".[[186]](#footnote-186)

סיכום

בעיתון דבר הפועלת משנת 1973 מובאים דברי תודה של אידה עם זכייתה בפרס רוטרי לאזרחות טובה:

במשך כל שנות עבודתי לא התחרטתי על שבחרתי במקצוע האחות אשר אפשר לי לחיות חיים מלאים. זכיתי להשתתף בשליחויות שהזמן והמציאות חייבו. הלכתי לקראתן מתוך חרדה והיסוסים אולם זכיתי גם לפעול בהן עם אנשים נפלאים.[[187]](#footnote-187)

סיפור חייה של אידה כאחות הוא ייחודי בכך שהייתה מחוץ לקונצנזוס בסיעוד. המקצוע אִפשר לה לממש את האידאולוגיה שבה האמינה. בסיס כוחה היה מצד אחד פוליטי ומצד שני ההערכה על עבודתה וכישוריה של רופאים כשיבא פדה ושטרנברג. סולם קידומה, כמו גם הדרתה מתפקיד האחות הראשית, נבעו מהרקע הפוליטי ונעשו בשם התנועה שאליה השתייכה. היא לא עבדה באחד מבתי החולים ולא השתייכה לקופת חולים, להדסה או למשרד הבריאות.

בניגוד לאחיות אחרות שהתקדמו בסולם המקצועי במסלולים המקובלים, אידה התקדמה על בסיס פוליטי והכרה בתרומתה, ולכן גם אכזבתה כוונה לעומד בראש המפלגה — מאיר יערי. עם זאת, היא עסקה בתחום בריאות האם והילד, שכפי ששורץ ושחורי וברטל מנתחות במחקריהן, שהיה בסיס הלגיטימציה לפעילות ציבורית של נשים. אידה נעזרה בעובדת היותה אחות כבסיס לפעילותה הפוליטית. הרצוג מציינת כי עמדה לרועץ לארגוני הנשים העובדה שחלק ניכר מפעולותיהן נותבו לתחומים שנתפסו באופן מסורתי נחלתן של נשים, ולפיכך מעולם לא נהנו מיוקרה והערכה. הבחירה בתחומי פעולה נשיים נבעה מדימוי האישה בעיני חברות ארגונים אלה. תפיסתן המסורתית את תפקידי האישה הגדירה את תחום הפעולה שבו בחרו לעבוד ולהרים את תרומתן למפעל החלוצי — עזרה לנשים, לילדים ולחלשים.[[188]](#footnote-188) במידה רבה זהו סיפורן של נשים נוספות שפעלו בימי הקמת המדינה, לחמו למען ערכים אידאולוגיים ולמען קידום המקצוע והשוויון המגדרי גם יחד, ונותרו מאחורי הקלעים.

בשנות בניית האומה ציפו הנשים לשוויון וביקשו לקחת חלק שווה בעשייה, אך בפועל נתקלו בגישות מסורתיות ובפערים בין המינים. מרבית ספרות המחקר מתמקדת בקבוצות מסוימות. רוזנברג-פרידמן עוסקת בנשים דתיות;[[189]](#footnote-189) ברנשטיין דנה במגדר ובלאומיות בתל אביב בתקופת המנדט;[[190]](#footnote-190) שילה, קרק וחזן-רוקם מביאות בהרחבה דיון בקבוצות השונות (עולות ומהגרות, חלוצות ומגינות, נשים בבריאות בחינוך ובפוליטיקה וכדומה), ובהן גם תחום הרפואה והסיעוד;[[191]](#footnote-191) ברטל מתייחסת, בין השאר, גם להיבטים של מגדר ופרופסיונליזם בתחילת היישוב, כשבית הספר לאחיות אִפשר לראשונה להכשיר נשים למקצועות שונים.[[192]](#footnote-192) היא מציינת את התפתחות המקצוע בארץ והמתח בין האחות המנהלת לבין האחות המטפלת,[[193]](#footnote-193) שנדמה כי הוא קיים עד היום, אך מקבל דגש בגישתה של ויסוצקי המשלבת בין שניהם לא מתוך אילוץ, אלא מתוך תחושת שליחות.

מבחינה מקצועית וכאחות נראה שהחינוך שקיבלה, אובדן משפחתה בשואה והתהפוכות שעברו על בית גידולה בוורשה, השפיעו על רצונה לתת מעצמה למען המדינה ולהיות בכל הצמתים שבין קולטים לנקלטים. תפיסה זו באה לידי ביטוי בעשייה האמיצה במסגרת השר"ל בתנאים של חסר ובלי פשרות.[[194]](#footnote-194) אידה הייתה בלב העשייה שבזכותה, למרות התסכול והחשש ממחלות וממגפות, הצליחה המדינה תוך זמן קצר להקים מערכת בריאות ומערך של בריאות ציבור, שעד היום זוכים להערכה בינלאומית.

בהיבט האידאולוגי נראה שמסירותה לתנועה ועקרונותיה ליוו את אידה עד יומה האחרון, מהלך שממרחק הזמן מקבל משמעות נוספת לנוכח האכזבות שהיו מנת חלקה, למעט אם מביטים על ראשית דרכה, על האסון שפקד את בית משפחתה ועל אסונה האישי. כל אלה עיצבו את חייה. השילוב של השתייכותה למפלגה ועשייתה המקצועית הביאו אותה עד לתפקיד האחות הראשית, אך עוררו התנגדות נגדה בקרב מתנגדיה הפוליטיים ועמיתותיה האחיות. למחיר ששילמה היו משמעויות נוספות, מעבר לאכזבה מתפקיד מקצועי, או כפי שד"ר שטרנברג אמר: "כאילו נפלה עליה זקנה. זאת לא הייתה אותה אידה. כל ימיה נתנה מעצמה אך לא ידעו להעריך את הנתינה הזאת".[[195]](#footnote-195) חינוכה בבית הספר לאחיות היה שהמקצוע הוא שליחות ללא תמורה.[[196]](#footnote-196) תקופתה מאופיינת ברצף אירועים מכוננים ודינמיים: מלחמת העולם השנייה, ההגנה, מחנות המעצר בקפריסין, מלחמת העצמאות, העלייה ההמונית, מבצע סיני ומלחמת ששת הימים. בכולם היא הייתה פעילה ומשפיעה. נאבקת על עקרונותיה ללא פשרות, כפי שהיא זכורה לחברותיה.[[197]](#footnote-197) במאמר תוארו הצמתים החשובים ביותר בתולדות המדינה מבעד לעיני אחות אחת. נשים רבות שבחרו בסיעוד, באותם ימים עשו זאת מתוך שילוב של שתי המטרות. במאמר הצבנו על כפות המאזניים את הפרופסיה וההתמחות מול האידאולוגיה, והמאבק המגדרי, כמניע למקצוע . בימיה של ויסוצקי נטתה הכף להיבט האידאולוגי והדאגה לבריאות הציבור. מחקרים עתידיים יעידו אם מגמת ההתמחות הקלינית של היום מטה את הכף לכיוון השני.

1. \* הקיצורים המשמשים במאמר הזה: אג"ח = ארכיון גבעת חביבה; א"מ = ארכיון המדינה; אע"ה = ארכיון עיתונות היסטורית; אעת"א = ארכיון עיריית תל אביב; א"צ = ארכיון צה"ל; את"ה=ארכיון תולדות ההגנה

   מדברי לוטקה שטרנברג, רעייתו של ד"ר שטרנברג, שניהל עם אידה את השרל, בתוך: שמעון הניגמן (עורך), אידה ויהושע קרינסקי תרס"ט-1909, תרס"ג-ג1903, תשל"ט-1979, תשמ"א-1981, הוצאת משפחת קרינסקי, עמ' 101. [↑](#footnote-ref-1)
2. שם, עמ' 9. [↑](#footnote-ref-2)
3. אג"ח 1.76-95 (5), מכתב מאידה ויסוצקי לחמודה איש שלום, מזכירת איגוד האחיות לגבי קורות החיים שלה (ללא תאריך). [↑](#footnote-ref-3)
4. הדסה כארגון נשים אמריקאי הוקם במטרה: א. לקדם פעילות של נשים בחינוך, ברווחה ובאימהוּת; ב. לדגול בפציפיזם. מקורו בתפיסות פמיניסטיות ובהלך הרוח החברתי באמריקה בקרב תנועות הנשים. הארגון שאף לפתח שירותים לערבים וליהודים כאחד. גישה זו והגישה המגדרית סייעו לארגון בגיוס נשים לשורותיו ובחינוך האחיות בהדסה. ראו מירה קצבורג-יונגמן, נשים ציוניות באמריקה — הדסה ותקומת ישראל, מכון בן-גוריון לחקר ישראל, הציונות ומורשת בן-גוריון: אוניברסיטת בן-גוריון, עמ' 24-22. [↑](#footnote-ref-4)
5. Rebecca Adams-Stockler & Judith Steiner-Freud, *The History of the Israeli Nursing Association,* Department of Nursing, Tel Aviv University 1985, p. 9 [↑](#footnote-ref-5)
6. חנה הרצוג, "ארגוני נשים בחוגים אזרחיים — פרק נשכח בהיסטוריוגרפיה של היישוב", קתדרה,

   70 (1994), עמ' 123. [↑](#footnote-ref-6)
7. אביבה חלמיש, מאיר יערי עמ' 177-144. [↑](#footnote-ref-7)
8. לספרות הדנה בנושא העלייה והבריאות כחלק ממנה ראו יואב גלבר, מולדת חדשה — עליית יהודי מרכז אירופה וקליטתם 1948-1933, ירושלים: הוצאת יד בן-צבי 1990; דבורה הכהן, עולים בסערה — העלייה הגדולה וקליטתה בישראל 1953-1948, ירושלים: יד בן-צבי ירושלים 1994. [↑](#footnote-ref-8)
9. נדב דוידוביץ' ושפרה שורץ, "הגירה בריאות וכור ההיתוך הישראלי", עיונים בתקומת ישראל, 13 (2003), עמ' 202-181. [↑](#footnote-ref-9)
10. ליאת שטייר-לבני, טראומה אחת, שתי פרספקטיבות, שלוש שנים: היבטים של שואה ותקומה בתעמולה הארץ-ישראלית והיהודית האמריקנית, חיפה: אוניברסיטת חיפה 2019, עמ' 10, 192. [↑](#footnote-ref-10)
11. שחלב סטולר-ליס, "הדרכה וקידום בריאות בחברות רב תרבויות: המקרה של העלייה הגדולה לישראל (1956-1949)", עבודה לתואר דוקטור, אוניברסיטת בן-גוריון, 2006, עמ' 16-15. [↑](#footnote-ref-11)
12. מרגלית שילה, נשים בונות אומה — הפרופסיונליות העברית 1848-1918, ירושלים: כרמל 2020; מרגלית שילה, רות קרק וגלית חזן-רוקם (עורכות), העבריות החדשות — נשים ביישוב ובציונות בראי המגדר, ירושלים: יד יצחק בן-צבי 2002; מרגלית שילה, "נשים, מגדר ותולדות היישוב בארץ: הישגים ויעדים", קתדרה, 150 (תשע"ד), עמ' 154-121. [↑](#footnote-ref-12)
13. שילה, נשים בונות אומה (לעיל, הע' 12), עמ'16 ו-106. [↑](#footnote-ref-13)
14. מרגלית, נשים בונות אומה (לעיל, הע' 12), עמ'39-84. [↑](#footnote-ref-14)
15. בת שבע מרגלית-שטרן, "בין 'חוק הטבע' ל'דין התנועה' — אימהוּת ואל-אימהוּת בחברה הציונית בארץ ישראל (1945-1920)", עיונים בתקומת ישראל (סדרת נושא): מגדר בישראל, 2011, עמ' 197-170. [↑](#footnote-ref-15)
16. שחלב סטולר-ליס ושפרה שורץ, "ההיגיינה של חיי האישה לתקופותיה — מגדר, לאומיות ועבודה בכתביה של ד"ר מרים אהרונובה (1967-1889)", עיונים בתקומת ישראל (סדרת נושא): מגדר בישראל, 2011, עמ' 105-85. [↑](#footnote-ref-16)
17. חנה הרצוג, "ארגוני נשים בחוגים אזרחיים — פרק נשכח בהיסטוריוגרפיה של היישוב", קתדרה, 70 (1994), עמ' 133-111. [↑](#footnote-ref-17)
18. דורית וייס, "הסיעוד במחנות המעצר הבריטיים", עבודה לתואר דוקטור, אוניברסיטת תל אביב, 2002; נירה ברטל, חמלה וידע — פרקים בתולדות הסיעוד בארץ ישראל 1948-1918, ירושלים: יד בן-צבי 2005; שרה שחף, אחות טובה דייה — הסיעוד בין אידיאל למציאות, ישראל 1995-1960, תל אביב: רסלינג 2014. [↑](#footnote-ref-18)
19. ברטל, חמלה וידע (לעיל, הע' 18), עמ' 13-3. [↑](#footnote-ref-19)
20. Alrsandro Stievano, Riccardo. Caruso, Frederico. Pittella, Franklin.A. Shaffer, Gennaro Rocco and Julie Fairman, “Shaping nursing profession regulation through history – a systematic review,” *Nursing International Review*, 66 (2019), pp. 17-29 [↑](#footnote-ref-20)
21. ברטל, חמלה וידע (לעיל, הע' 18), עמ' 13-3. [↑](#footnote-ref-21)
22. ג'וינט — הוועד היהודי האמריקני המאוחד. הוא נוסד בשנת 1914 ועסק בסיוע הומניטרי במיוחד ליהודי מזרח אירופה וארץ ישראל. [↑](#footnote-ref-22)
23. גרינוולד נולדה ב-1881 למשפחה יהודית מגרמניה שהיגרה לאמריקה. היא סיימה את לימודיה ב-1908 וב-1914 פגשה את הנרייטה סאלד בניו יורק, פגישה שבעקבותיה החלה ללמוד עברית, יידיש והיסטוריה יהודית. במלחמת העולם הראשונה היא והצטרפה לצלב האדום האמריקני ופעלה באירופה. ב-1923 לאחר פעילות מעוטרת והוקרה במלחמת העולם הראשונה גרינוולד נענתה לבקשה להקים את ביה"ס לאחיות יהודיות בוורשה.עוד ראו Susan L. Maye, “Amelia Greenwald (1881–1966),” in Paula Hyman and Dalia Ofer (eds), *Jewish Women: A Comprehensive Historical Encyclopedia*, CD-ROM – February 28, 2007 [↑](#footnote-ref-23)
24. נח זבולוני, "יובל ה-40 לבית הספר לאחיות יהודיות בוורשא לא נחוג", עיתון חירות, עמ' 4 (31.7.1963). [↑](#footnote-ref-24)
25. דורית וייס, "תחנות 'טיפת חלב' בישראל: מבט היסטורי", הרפואה, 851 (2019), עמ' 828. [↑](#footnote-ref-25)
26. S. L. Mayer, “Amelia Greenwald: Pioneer in International Public Health,” *Nursing and Health Care*, 15 (1994), pp. 74-78; ibid, “The Jewish Experience in Nursing in America: 1881 to 1955,” Ed.D. diss., Columbia University Teachers College, 1996;Daniel K. Helle, “The Gendered Politics of Public Health: Jewish Nurses and the American Joint Distribution Committee in Interwar Poland,” *Jewish History*, 31 (2018), pp:319–3522 [↑](#footnote-ref-26)
27. מרים עופר, חלוק לבן בגטו, ירושלים: יד ושם 2015, עמ' 68-66. [↑](#footnote-ref-27)
28. שם, עמ' 68-66. [↑](#footnote-ref-28)
29. וייס, "תחנות 'טיפת חלב' בישראל", עמ' 828. [↑](#footnote-ref-29)
30. ד"ר יאסקי (1896-1948) ניהל את הדסה בשנים 1948-1938. הוא נהרג ו-78 מעובדי בית החולים נהרגו ממארב של הלגיון הירדני, כשהיו בשיירה בדרך אל בית החולים [↑](#footnote-ref-30)
31. ברטל, חמלה וידע (לעיל, הע' 18), עמ' 174-172. [↑](#footnote-ref-31)
32. שם, עמ' 7, 309-308. [↑](#footnote-ref-32)
33. תפיסה זו מומשה בעיקר בשנות העשרים וצומצמה בעקבות האירועים הלאומיים לאחר מכן, ראו שם, עמ' 356-355. [↑](#footnote-ref-33)
34. ליזה מירונצ'יק, "בית הספר לאחיות צ'יסטה בוורשה, ושיטות הלימודים בו", האחות בישראל י (1964), עמ' 48-46. [↑](#footnote-ref-34)
35. שם, עמ' 48. [↑](#footnote-ref-35)
36. אידה ויסוצקי, "בדמעה, בעצב ובכאב לב", האחות בישראל יח (1973), עמ' 35. [↑](#footnote-ref-36)
37. ריאיון עם אביבה בלום, בתה של גב' בלה בלום-ביליצקה, מנהלת בית הספר בימי המלחמה, תל

    אביב 2021. [↑](#footnote-ref-37)
38. זבולוני, "יובל ה-40 לבית הספר לאחיות" (לעיל, הע' 26), עמ' 4. [↑](#footnote-ref-38)
39. מירונצ'יק, "בית הספר לאחיות צ'יסטה" (לעיל, הע' 36), עמ' 48 [↑](#footnote-ref-39)
40. אג"ח 1.76-95 (2), מכתב מאת אידה ויסוצקי לחמודה איש שלום בנוגע לקורות החייה. [↑](#footnote-ref-40)
41. אג"ח 1.76-95 (2), מסמך בכתב ידה של אידה המתאר את קורות חייה. [↑](#footnote-ref-41)
42. אביבה חלמיש ואלון גן, "השומר הצעיר במבחן הזמן — היסטוריה והיסטוריוגרפיה", ישראל,

    23 (2016), עמ' 2. [↑](#footnote-ref-42)
43. אביבה חלמיש, מאיר יערי — ביוגרפיה קיבוצית; חמישים השנים הראשונות, 1947-1897, תל אביב: עם עובד 2009, עמ' 28. [↑](#footnote-ref-43)
44. מרדכי בנטוב, ימים מספרים — זיכרונות מהתקופה המכרעת, תל אביב: ספרית פועלים 1984, עמ' 29-28. [↑](#footnote-ref-44)
45. חלמיש וגן (לעיל, הע' 45), 8-1. [↑](#footnote-ref-45)
46. ליזה מירוצ'נ'יק, "בית הספר לאחיות צ'יסטה בוורשה — תולדותיו ושיטות הלימודים בו", האחות בישראל, מט (1946), עמ' 47-46. [↑](#footnote-ref-46)
47. חלמיש, מאיר יערי (לעיל, הע' 46), עמ' 10-9. [↑](#footnote-ref-47)
48. אג"ח 1.76-95 (2), מכתב בכתב ידה של אידה, שכותרתו "אחות אידה ויסוצקי-קרינסקי". [↑](#footnote-ref-48)
49. דברי מאיר יערי, בתוך: הניגמן, אידה ויהושע קרינסקי (לעיל, הע' 1), עמ' 111. [↑](#footnote-ref-49)
50. חלמיש, מאיר יערי (לעיל, הע' 46), עמ' 140-139. [↑](#footnote-ref-50)
51. עדות סוניה מילשטיין, בתוך: הניגמן, אידה ויהושע קרינסקי (לעיל, הע' 1), עמ' 92-91. סוניה מילשטיין, בת מחזורה של אידה, גרה בביתה של אידה שהיה סמוך לבית החולים, אף שזו הייתה כבר נשואה. כשעלתה ארצה בשנת 1937 הצטרפה אידה לקיבוץ עין שמר, קיבוצה של מילשטיין. היא חשבה להיות חברת קיבוץ, אך לא מצאה בו את מקומה. [↑](#footnote-ref-51)
52. עדות תמר יונגרמן, בתוך: הניגמן, אידה ויהושע קרינסקי (לעיל, הע' 1), עמ' 93. עדות נוספת לקשר ההדוק בין בוגרות בית הספר יש בדברי תמר יונגרמן מקיבוץ געתון, שלאחר סיום לימודיה התגוררה עם אידה וסוניה באותה דירה. כל הבוגרות היו פעילות בשומר הצעיר, אך את אידה היא תיארה כיוזמת של הפעילות הזו. [↑](#footnote-ref-52)
53. אידה ויסוצקי, "יובל של זיכרונות", בתוך: הניגמן, אידה ויהושע קרינסקי (לעיל, הע' 1), עמ' 17-16. [↑](#footnote-ref-53)
54. אצ"מ J117/282, שולמית קנטור מנהלת בית הספר לאחיות בהדסה בפתיחת כנס בוגרות

    (22.12.1944). [↑](#footnote-ref-54)
55. אג"ח 1.76-95 (2). [↑](#footnote-ref-55)
56. ראו הניגמן, אידה ויהושע קרינסקי (לעיל, הע' 1), עמ' 10. [↑](#footnote-ref-56)
57. סוניה מילשטיין בדברי פרֵדה לאידה ויסוצקי, בתוך: בתוך: הניגמן, אידה ויהושע קרינסקי (לעיל, הע' 1), עמ' 92. [↑](#footnote-ref-57)
58. יונית עפרון, "אחיות לוחמות ואמהות — אתוס ומציאות במבחן בנות דור 1948", עיונים בתקומת ישראל, 10 (2000), עמ' 353. [↑](#footnote-ref-58)
59. את"ה 68/1956/12, כרטיס חבר ב"הגנה" על שם אידה ויסוצקי. בדרך כלל, כרטיסי החבר נכתבו בכתב סתרים. [↑](#footnote-ref-59)
60. שמעון סבוראי, "השירות הרפואי", בתוך: אילן שחורי (עורך), ההגנה בתל-אביב, תל אביב: קרן ההגנה-שחורי 1956, עמ' 427-424. [↑](#footnote-ref-60)
61. את"ה 4-8441.א.11, ראו דגנית בוני דוידי, "נשים ומגדר בארגון ה'הגנה' בשנים 1948-1920", עבודה לתואר מוסמך, אוניברסיטת בר-אילן, תשס"ו, עמ' 61. [↑](#footnote-ref-61)
62. חמדה הדני, "מזיכרונות אחות ותיקה", האחות בישראל ד (1958), עמ' 10. [↑](#footnote-ref-62)
63. מתוך אתר ארכיון עיתונות יהודית היסטורית הספרייה הלאומית אוניברסיטת תל אביב, עיתון דבר, 4.9.1939, עמ' 6. [↑](#footnote-ref-63)
64. מתוך אתר ארכיון עיתונות יהודית-היסטורית, הספרייה הלאומית אוניברסיטת תל אביב; עיתון הצופה, 3.9.1939, עמ' 1. [↑](#footnote-ref-64)
65. ישראל כרמי, **בנתיבי ההעפלה והקליטה**, תל אביב: הוצאת המחבר בסיוע ההסתדרות הכללית 1992,עמ' 168-171. [↑](#footnote-ref-65)
66. את"ה 175/1/80, מכתב מד"ר שיבא לגב' קופילוב (23.1.1970). [↑](#footnote-ref-66)
67. אג"ח 1.76-95 (4), מסמך בכתב יד (ללא ציון התאריך). [↑](#footnote-ref-67)
68. אעת"א 153/4643, הנחת אבן הפינה לבית החולים (27.12.1932). [↑](#footnote-ref-68)
69. מכתב של אידה למר י' רוקח (24.9.1945), בתוך: הניגמן, אידה ויהושע קרינסקי (לעיל, הע' 1), עמ' 18. [↑](#footnote-ref-69)
70. הניגמן, אידה ויהושע קרינסקי (לעיל, הע' 1), עמ' 18. [↑](#footnote-ref-70)
71. ד"ר שיבא (1908-1971) היה רופא בבי"ח בלינסון גויס לצבא הבריטי ועמד בראש השירות הרפואי הצבאי בהגנה. הקים את חיל הרפואה בצה"ל ושירת במחנות קפריסין. בשנת 1950 מונה למנהל משרד הבריאות ואח"כ ניהל את המרכז הרפואי תל השומר שנקרא על שמו. [↑](#footnote-ref-71)
72. שם, עמ' 4-3, ריאיון של חיה אברהמי עם ד"ר שיבא (17.8.1969). [↑](#footnote-ref-72)
73. את"ה 14/137, דוח המשלחת הרפואית (6.9-22.10.1946). [↑](#footnote-ref-73)
74. אג"ח 1.76-95 (3), רישומים על קפריסין בכתב ידה (ללא תאריך). [↑](#footnote-ref-74)
75. טיוטת כתב ידה מצויה בארכיון גבעת חביבה. [↑](#footnote-ref-75)
76. אג"ח 1.76-95 (3), טיוטות בכתב יד וכן כתבה במוסף חותם של עיתון על המשמר: "חורף — קפריסין 1947", ינואר 1979 עמ' 17-16. [↑](#footnote-ref-76)
77. אג"ח 1.76-95 (3), טיוטות למאמר על קפריסין; רות בונדי, שיבא — רופא לכל אדם, תל אביב: זמורה ביתן מודן 1981, עמ' 82. [↑](#footnote-ref-77)
78. הפלי"ם היה הזרוע הימית של הפל"מח שהיה הכוח הצבאי הסדיר של ארגון ההגנה. [↑](#footnote-ref-78)
79. אג"ח 1.95-76 (3), טיוטות בכתב יד למאמר על קפריסין. [↑](#footnote-ref-79)
80. שם. [↑](#footnote-ref-80)
81. אידה ויסוצקי, "הם לא הכזיבו", האחות בישראל ד (1958), עמ' 17-16. [↑](#footnote-ref-81)
82. אע"ה; עיתון דבר, עמ' 4 (16.6.1947); עיתון על המשמר, עמ' 3 (5.6.1947). [↑](#footnote-ref-82)
83. מרדכי נאור ודן גלעדי, ארץ ישראל במאה העשרים: מיישוב למדינה, תל אביב: משרד הביטחון 1991, עמ' 401-393. [↑](#footnote-ref-83)
84. ספר תולדות ההגנה, תל אביב: משרד הביטחון 1972, כרך ג, עמ' 1249. [↑](#footnote-ref-84)
85. ברוך הורוויץ, כל חייל חזית תל אביב: משרד הבטחון ירושלים 2000, עמ' 30. [↑](#footnote-ref-85)
86. R. Segev, “From civilian service to military service: what led policy-makers to remove nursing care from field units of the Israeli defense force (IDF)and return it later?” *Journal of Health Research*, 9 (2020), p. 1 [↑](#footnote-ref-86)
87. אג"ח 1.76-95 (1), מכתב אישור מראש הש"ר לאידה (27.9.1948). [↑](#footnote-ref-87)
88. כונה גם מבצע עשר המכות. הוא נועד למנוע את ניתוק הנגב על ידי ביתור מעבר לדרום והשתלטות על רצועת החוף ועד לכיבוש באר שבע, ראו נתנאל לורך, קורות מלחמת העצמאות, גבעתיים: משכל ומסדה 1989, עמ' 495 ו-691. [↑](#footnote-ref-88)
89. אג"ח 1.76-95 (2), מסמך קורות חיים בכתב יד שכותרתו: "אחות אידה ויסוצקי-קרינסקי" (ללא תאריך). [↑](#footnote-ref-89)
90. הניגמן, אידה ויהושע קרינסקי (לעיל, הע' 1), עמ' 91. [↑](#footnote-ref-90)
91. אג"ח 1.76-95 (3) מכתב מד"ר מכס לינדנפלד, מפקד בית חולים 13, בשם ד"ר שיבא, ראש השירות הרפואי. [↑](#footnote-ref-91)
92. היא הייתהמזכירת ארגון האחיות בהסתדרות בשנים 1955-1948. גם אידה ויסוצקי הייתה בו חברה פעילה. [↑](#footnote-ref-92)
93. פרוטוקול הוועדה לשירותים ציבוריים (2.8.1949), בתוך: שגב רונן, אחיות לנשק, שירות האחיות בצהל בשנות המדינה הראשונות בתוך: ניר מן (עורך), **רפואה צבאית - עלי זית וחרב** הוצאת תל אביב: משרד הבטחון 2018, עמ' 177-176 [↑](#footnote-ref-93)
94. מדברי חמודה איש שלום, מזכירת הסתדרות האחיות, בתוך: הניגמן, אידה ויהושע קרינסקי (לעיל, הע' 1), עמ' 48. בארכיון מצויות טיוטות לנאומים בנושא המחסור באחיות למחנות שנשאה כנראה בהסתדרות האחיות. [↑](#footnote-ref-94)
95. אג"ח 1.76-95 (5), ד"ר שיבא, מנהל משרד הבריאות, אל אחות אידה ויסוצקי בנוגע למינויהּ לארגון בית יולדות בכפר גלעדי (22.12.1950). [↑](#footnote-ref-95)
96. שטרנברג אברהם, **בהיקלט עם**, תל אביב: הקיבוץ המאוחד 1973, עמ' 42. [↑](#footnote-ref-96)
97. חיים דורון, שפרה שורץ, **הרפואה בקהילה**, באר שבע: אוניברסיטת בן גוריון 2004, עמ' 13. [↑](#footnote-ref-97)
98. דורית וייס, "הסיעוד במחנות המעצר הבריטיים", עבודה לתואר דוקטור, אוניברסיטת תל אביב, 2002

    עמ' 85-68. [↑](#footnote-ref-98)
99. שטרנברג, *בהיקלט עם* (לעיל, הע' 100), עמ' 36-41 [↑](#footnote-ref-99)
100. שם, עמ' 42. [↑](#footnote-ref-100)
101. א"מ ג-5/22/144, דו"ח השר"ל לשנת 1949. [↑](#footnote-ref-101)
102. שחלב סטולר-ליס, שפרה שורץ ומרדכי שני, להיות עם בריא בארצנו — בריאות הציבור בעלייה הגדולה (1960-1948), באר שבע: אוניברסיטת בן-גוריון 2016, עמ' 11. [↑](#footnote-ref-102)
103. פנינה רומם ושפרה שורץ, "מלב"ן 1949-1954 — ארגון בהתהוות", בתוך: חוה גולנדר ויצחק בריק (עורכים), שליחות של חסד ואחוות אחים — סיפורו של מלב"ן-ג'וינט בישראל, 1975-1949, ירושלים: אשל 2005, עמ' 46-45. [↑](#footnote-ref-103)
104. שם, עמ' 6 [↑](#footnote-ref-104)
105. סטולר-ליס ואחרים, להיות עם בריא בארצנו (לעיל, הערה 106), עמ' 11. [↑](#footnote-ref-105)
106. שם. [↑](#footnote-ref-106)
107. בונדי, שיבא — רופא לכל אדם (לעיל, הע' 82), עמ' 154-152. [↑](#footnote-ref-107)
108. הכהן, עולים בסערה (לעיל, הע' 8), עמ' 44. [↑](#footnote-ref-108)
109. פרוטוקול ישיבת הממשלה, תשנ"ז. [↑](#footnote-ref-109)
110. שטרנברג עמ' 49 [↑](#footnote-ref-110)
111. דורית וייס וענת פלס-בורץ, (2014) "מעלים את הרף או מורידים", עיתון האחות בישראל, 195 (יולי 2014), עמ' 41-37. [↑](#footnote-ref-111)
112. שטרנברג אברהם, *בהיקלט עם* (לעיל, הע' 100), עמ' 161-164. [↑](#footnote-ref-112)
113. גל-46638/10, אחיות רפואה, ארכיון המדינה, תיקי משרד העבודה והבינוי בנושא גיוס אחיות למחנות העולים (9.1948-6.1949). [↑](#footnote-ref-113)
114. אג"ח 1.76-95 (5), מכתב מד"ר מאיר בתשובה למכתבה של אידה ויסוצקי בנוגע לסמכויותיה (19.7.1949). [↑](#footnote-ref-114)
115. אג"ח 1.76-95 (5), מכתבה של הגב' קנטור אל ד"ר מאיר וד"ר שטרנברג לתשומת לב אידה ויסוצקי, וכן לגב' זסלבסקי ולגב' דינה קפלנוביץ מקופת חולים הכללית (23.11.1949). [↑](#footnote-ref-115)
116. שָם ממצאי הוועדה שבראשה עמדה בסיור במחנות ובבית החולים ביפו. [↑](#footnote-ref-116)
117. אג"ח 1.76-95 (5), מכתב מח"ש הלוי, סגן המנהל האדמיניסטרטיבי בהדסה, שלאחר שנה מונה למנהל במשרד הבריאות על ידי ד"ר שיבא ואחר כך פוטר על ידי השר ברזילי (27.9.1949). [↑](#footnote-ref-117)
118. אג"ח 1.76-95 (5), מכתב מד"ר מאיר לד"ר שטרנברג (עם העתק לשר הבריאות), שבו הוא משבח את פעולתם של ד"ר שטרנברג ושל אידה ומסכם: "החרדה הייתה רבה וטוב שיש בידך לסכם ככה את הסיכום השנתי" (9.1.1950). [↑](#footnote-ref-118)
119. אג"ח 1.76-95 (5), מכתב מד"ר שטרנברג, מנהל האגף הרפואי לעולה, לגב' קנטור, האחות הראשית במשרד הבריאות (25.6.1951). העתקים נשלחו לד"ר שיבא ולד"ר יהל. [↑](#footnote-ref-119)
120. אג"ח 1.76-95 (5), מכתב מד"ר שטרנברג לאחות דבורה יפאן בארגון האחיות (15.11.1950). [↑](#footnote-ref-120)
121. אג"ח 1.76-95 (5), זיכרון דברים מאת גב' קנטור לד"ר שטרנברג בשם הוועדה. [↑](#footnote-ref-121)
122. שם. [↑](#footnote-ref-122)
123. אג"ח 1.76-95 (5), דוח ד"ר שטרנברג על השירות הרפואי לעולה (31.12.1949). [↑](#footnote-ref-123)
124. שטרנברג, ***בהיקלט עם*** (לעיל, הע' 100), עמ' 164-161. [↑](#footnote-ref-124)
125. אג"ח 1.76-95 (5), מכתבים מד"ר שיבא לד"ר בויגל, קצין רפואה ראשי בציריך (29.3.1953) ומד"ר וֶסְלי מארגון הבריאות העולמי אל אידה ויסוצקי לגבי הסיור בפינלנד (7.11.1952). [↑](#footnote-ref-125)
126. אג"ח 1.76-95 (5), מכתב מד"ר שיבא לד"ר אנגל, המנהל הרפואי בשטוקהולם, ולד"ר סאוטר, סגן מנהל שירותי ההיגיינה בברן, לקראת ביקורה של אידה (14.12.1952). [↑](#footnote-ref-126)
127. אג"ח 2.76-95 (5), מכתב מד"ר שיבא אל מר מימוני, מנהל בית הבריאות תל אביב (7.9.1953). [↑](#footnote-ref-127)
128. אג"ח 1.76-95 (5), מכתב בכתב ידה של אידה לוועידה השנייה של ארגון האחיות מברן (24.12.1952). [↑](#footnote-ref-128)
129. נירה ברטל, "ייסוד בית הספר לאחיות על ידי המשלחת הרפואית של ציוני אמריקה 1918 — המשך או מהפכה?", בתוך: שילה ואחרות, העבריות החדשות (לעיל הע' 12), עמ' 291-271. [↑](#footnote-ref-129)
130. בת שבע מרגלית-שטרן, "כנפיים יש ולעוף אין כוח: תנועת הפועלות הארץ ישראלית בין שליטה נשית לשליטה גברית", בתוך: שילה, העבריות החדשות (לעיל, הע' 12), עמ' 314-292 [↑](#footnote-ref-130)
131. חלמיש אביבה מאיר יערי עמ' 137 [↑](#footnote-ref-131)
132. אג"ח 1.76-95 (5), מכתב מד"ר שיבא, מנהל משרד הבריאות, לד"ר סטארק, המנהל הרפואי בהלסינקי (29.3.1953). [↑](#footnote-ref-132)
133. אג"ח 2.76-95 (1), מכתב מד"ר שיבא, מנהל בית החולים, למר מימוני, מנהל בית הבריאות בתל אביב (7.9.1953). [↑](#footnote-ref-133)
134. קופת חולים כללית של הפועלים העבריים בארץ ישראל הייתה מזוהה עם מפלגת השלטון ובעלת כוח פוליטי משמעותי באותם ימים בישראל. אידה הייתה פעילה בוועד המפקח עליו מטעם מפ"ם. מפ"ם הייתה באותם ימים הסיעה השנייה בגודלה בממשלה, ואופוזיציה לממשלתו של דוד בן-גוריון, ראש הממשלה הראשון. בעת מינוי ברזילי לשר הבריאות ה-6 (1955) כבר פרשו ממנה אנשי אחדות העבודה, וכוחה צומצם ל-9-8 מנדטים. היא חָבְרה למפא"י, מפלגת השלטון. [↑](#footnote-ref-134)
135. שפרהשורץ, קופת חולים, הסתדרות, ממשלה, באר שבע: המרכז למורשת בן-גוריון 2000, עמ' 190. [↑](#footnote-ref-135)
136. בתיה טמיר, "מנהלי מחלקות בבתי החולים הממשלתיים בישראל — ממדים של יציבות", עבודה לתואר דוקטור, אוניברסיטת חיפה, 2009, עמ' 128-111. [↑](#footnote-ref-136)
137. שם, עמ' 218. [↑](#footnote-ref-137)
138. שחף, אחות טובה דיה (לעיל, הע' 16), עמ' 28-27. [↑](#footnote-ref-138)
139. מתוך אתר ארכיון עיתונות יהודית היסטורית הספרייה הלאומית אוניברסיטת תל אביב, ב. יהושע, "אידה ויסוצקי קיבלה את המינוי", מעריב, יום שישי, 27.4.1956, עמ' 8. [↑](#footnote-ref-139)
140. שם. [↑](#footnote-ref-140)
141. שם. [↑](#footnote-ref-141)
142. אג"ח 2.76-95 (1), כתבה בעיתון הבוקר, 25.12.1955. [↑](#footnote-ref-142)
143. אג"ח 2.76-95 (1), כתבה בעיתון הבוקר, 26.12.1955. [↑](#footnote-ref-143)
144. אג"ח 2.76-95 (1), כתבה בעיתון הבוקר, 8.5.1956. [↑](#footnote-ref-144)
145. אע"ה, עיתון חרות, 19.4.1956. [↑](#footnote-ref-145)
146. אג"ח 2.76-95 (1), כתבה בעיתון הבוקר, 19.4.1956. [↑](#footnote-ref-146)
147. אג"ח 1.76-95 (2), מכתבם של ד"ר שיבא, ד"ר שטרנברג, ד"ר שטיינברג וד"ר פדה לעורכי עיתון הארץ. [↑](#footnote-ref-147)
148. שם. [↑](#footnote-ref-148)
149. אג"ח 1.76-95 (5), מכתב מכותֵב בלתי מזוהה (כנראה, מה-22.2.1956). [↑](#footnote-ref-149)
150. שם. [↑](#footnote-ref-150)
151. ריאיון עם מלכה גרבלר, פרדס חנה 2021. [↑](#footnote-ref-151)
152. "הושגה פשרה במשרד הבריאות", כתבה בעיתון הארץ, 8.5.1956; "אחיות משרד הבריאות", כתבה בעיתון מעריב, עמ' 8 יום שישי, 27.4.1956. [↑](#footnote-ref-152)
153. מכתב מאידה אל מאיר יערי, בתוך: הניגמן, אידה ויהושע קרינסקי (לעיל, הע' 1), עמ' 35. [↑](#footnote-ref-153)
154. אג"ח 1.76-95 (5) מכתב מפנחס דגן לאידה ויסוצקי עם העתק לאל"מ פדה (28.8.1960); מכתב מא' אפרת ממרכז מפלגת מפ"ם לגבי הטיפול בענייניה ומבקש לזרז את הטיפול בנושא. [↑](#footnote-ref-154)
155. מכתבים מפנחס דגן מה-6.12.1960, 7.6.1961, 1.10.1960, 28.8.1960; העתק לד"ר פדה ותשובתה של אידה (27.11.1960). [↑](#footnote-ref-155)
156. אג"ח 1.76-95 (5), מכתב מפנחס דגן אל אל"מ ד"ר פדה (1.11.60), ומכתב מאידה ויסוצקי אל פנחס דגן (27.11.1960). [↑](#footnote-ref-156)
157. אג"ח 2.76-95 (1), מכתב מהשר ישראל ברזילי אל אידה ויסוצקי (30.4.1958). [↑](#footnote-ref-157)
158. אג"ח 1.76-95 (2), קורות החיים (כתובים בכתב ידה) של אחות אידה ויסוצקי-קרינסקי (ללא תאריך). [↑](#footnote-ref-158)
159. הניגמן, אידה ויהושע קרינסקי (לעיל, הע' 1), עמ' 35-34. [↑](#footnote-ref-159)
160. ריאיון טלפוני עם פנינה פיילר מקיבוץ יד חנה, 21.6.2021. [↑](#footnote-ref-160)
161. שם. [↑](#footnote-ref-161)
162. באותה עת הוא היה גם סגן מנהל המחלקה לרפואה ציבורית בתל אביב. [↑](#footnote-ref-162)
163. אג"ח 1.76-95 (5), מכתב ממרדכי נמיר, ראש העיר תל אביב, לצ"ח רמות (9.9.1962). [↑](#footnote-ref-163)
164. אג"ח 2.76-95 (1), מכתב מי' חלד, סגן ראש העיר תל אביב, לאידה (9.9.1962). [↑](#footnote-ref-164)
165. אע"ה, עיתון דבר, 22.6.1973. [↑](#footnote-ref-165)
166. אע"ה, עיתון על המשמר, 29.1.1965. [↑](#footnote-ref-166)
167. אג"ח 1.76-95 (2), קורות החיים (כתובים בכתב ידה) של אחות אידה ויסוצקי-קרינסקי (ללא תאריך). [↑](#footnote-ref-167)
168. אג"ח 1.76-95 (1), מכתב של הסתדרות החלוץ בפולין ובו אישור לאידה ויסוצקי: "אחות מדופלמת שעזרה ללא תשלום משנת 1930 עד עלייתה בשנת 1937 בעבודת ועדת הבריאות שעל יד מרכז החלוץ בפולין בסידור העזרה הרפואית לקיבוצי ההכשרה. החברה הינדה ויסוצקי גילתה בעבודתה מסירות רבה וידיעת המקצוע התעודה ניתנה לבקשתה להגשה למרכז קופ"ח בא"י" (8.6.1938). [↑](#footnote-ref-168)
169. אג"ח, פרוטוקול מס' 3, ישיבת המרכז (22.4.1943); ישיבת הכנס הראשון של חברי השומר הצעיר במפ"ם (1950). [↑](#footnote-ref-169)
170. Adams-Stockler & Steiner-Freud, *History* (above, note 5), p. 18 [↑](#footnote-ref-170)
171. שם, עמ' 9. [↑](#footnote-ref-171)
172. אע"ה, עיתון על המשמר, 27.8.1952. [↑](#footnote-ref-172)
173. Adams & Steiner, *History* (above, note 5), p. 10 [↑](#footnote-ref-173)
174. אע"ה, העיתונים מעריב, דבר, על המשמר מהשנים 1965-1954. [↑](#footnote-ref-174)
175. אע"ה, עיתון על המשמר (26.1.1965). [↑](#footnote-ref-175)
176. Adams-Stockler & Steiner-Freud, *History* (above, note 5 ), p. 18 [↑](#footnote-ref-176)
177. אג"ח 121.90 (6), מחברת מס' 23, וכן פרוטוקול ישיבות הוועדה המדינית (1964-1963). [↑](#footnote-ref-177)
178. אע"ה, עיתון על המשמר (29.8.1952). [↑](#footnote-ref-178)
179. אג"ח 1.76-95 (3), נאומה של אידה בוועידת קופת חולים בתחילת שנות החמישים. [↑](#footnote-ref-179)
180. אג"ח 1.76-95 (5), מכתב ממאיר יערי אל אידה ויסוצקי (26.9.1980). [↑](#footnote-ref-180)
181. דברי מאיר יערי, בתוך: הניגמן, אידה ויהושע קרינסקי (לעיל, הע' 1), עמ' 111. [↑](#footnote-ref-181)
182. אג"ח 2.76-95 (1), טיוטת דבריה בטקס הפרידה ממנה בעיריית תל אביב עמ' 5. [↑](#footnote-ref-182)
183. אג"ח 1.76-95 (2), הניגמן, אידה ויהושע קרינסקי (לעיל, הע' 1),עמ' 101 [↑](#footnote-ref-183)
184. אתר חברה קדישא תל אביב. [↑](#footnote-ref-184)
185. אג"ח 26.11 (1), עותק מהצוואה של אידה ויסוצקי-קרניסקי. [↑](#footnote-ref-185)
186. דברי ד"ר שטרנברג, בתוך: הניגמן, אידה ויהושע קרינסקי (לעיל, הע' 1), עמ' 100. [↑](#footnote-ref-186)
187. צביה בן שלום, "פרס לאזרחות טובה", דבר הפועלת, 9.10.1973, עמ' 19-18. [↑](#footnote-ref-187)
188. חנה הרצוג, "ארגוני נשים בחוגים אזרחיים — פרק נשכח בהיסטוריוגרפיה של היישוב", קתדרה, 70 (1994), עמ' 133-111. [↑](#footnote-ref-188)
189. לילך רוזנברג-פרידמן, מהפכניות בעל כורחן, ירושלים: יד בן-צבי 2005. [↑](#footnote-ref-189)
190. דבורה ברנשטיין, נשים בשוליים — מגדר ולאומיות בתל אביב המנדטורית, ירושלים: יד בן-צבי 2008. [↑](#footnote-ref-190)
191. ראו שורץ ושחורי וכן ברטל בתוך:שילה ואחרות, העבריות החדשות (לעיל, הע' 12), עמ'229-291 [↑](#footnote-ref-191)
192. ברטל, "ייסוד בית הספר לאחיות" (לעיל, הע' 12), עמ' 291-271. [↑](#footnote-ref-192)
193. ברטל, חמלה וידע (לעיל, הע' 18), עמ' 356-355. [↑](#footnote-ref-193)
194. יהודית בן-נון, "על סף העשור השני", האחות בישראל ד (1958), עמ' 5. [↑](#footnote-ref-194)
195. מדברי ד"ר שטרנברג, בתוך: הניגמן, אידה ויהושע קרינסקי (לעיל, הע' 1), עמ' 100. [↑](#footnote-ref-195)
196. ריאיון עם אביבה בלום, תל אביב, יוני 2021; [↑](#footnote-ref-196)
197. ריאיון עם מלכה גרבלר, פרדס חנה, יוני 2020; לוטקה שטרנברג, בתוך: הניגמן, אידה ויהושע קרינסקי (לעיל, הע' 1), עמ' 101; תמר יונגרמן, בתוך: הניגמן, אידה ויהושע קרינסקי (לעיל, הע' 1), עמ' 99. [↑](#footnote-ref-197)